Η εμπειρία Visa | Εργασία στη Visa | Προνόμια υπαλλήλου Visa | Visa\nΗ εμπειρία Visa\nΕλάτε στην ομάδα της Visa και βοηθήστε στην αλλαγή του τρόπου πληρωμής σε όλο τον κόσμο.\nΒρείτε το δικό σας Παντού\nΠροσφέρετε στην κοινότητα\nΕλάτε στην οικογένεια της Visa και ανακαλύψτε μία νέα περιπέτεια στην καριέρα σας.\nΠολύ λίγες εταιρείες είναι σε θέση να προσφέρουν στους υπαλλήλους τους την παγκόσμια εμβέλεια που χαρακτηρίζει τη Visa. Αυτή είναι η δύναμη του «My Everywhere» της Visa – μία μεγάλη επωνυμία με απεριόριστες δυνατότητες.\nΑν και η Visa δραστηριοποιείται σε πάνω από 200 χώρες και εδάφη, είμαστε μια δεμένη ομάδα η οποία απαριθμεί περίπου 10.000 μέλη. Αυτό σημαίνει ότι ο κάθε υπάλληλος μπορεί να έχει πραγματική συμβολή στο πεδίο που τον ενδιαφέρει, είτε πρόκειται για την τεχνολογία πληρωμών είτε για την κοινωνική υπευθυνότητα, τη μηχανική, την οικονομική ένταξη ή τις χορηγίες μάρκετινγκ.\nΠροσελκύουμε ορισμένα από τα λαμπρότερα μυαλά του κλάδου\nΚαι αν τα χρήματα μπορούσαν να είναι φωτόνια και νετρόνια; Αυτό οραματίστηκε ο ιδρυτής της Visa, Dee Hock, περισσότερο από 50 χρόνια πριν. Στηριζόμενη σε αυτό το όραμα, η Visa συνεχίζει να αναπτύσσεται με βάση τους δίδυμους πυλώνες της καινοτομίας και της δημιουργικότητας. Από τη δημιουργία της πρώτης πιστωτικής κάρτας γενικής χρήσης έως την παρουσίαση του VisaNet, του μεγαλύτερου δικτύου ηλεκτρονικών πληρωμών στον κόσμο, η εργασία μας έφερε επανάσταση στον τρόπο με τον οποίο πληρώνουν και πληρώνονται οι άνθρωποι - και τα καλύτερα δεν έχουν έρθει ακόμα.\nΗ νοημοσύνη που τροφοδοτεί το μέλλον\nΕάν είστε άτομο που χαρακτηρίζεται από περιέργεια, ευφυΐα και πάθος για να εργαστείτε στον κόσμο των πληρωμών, έχουμε μια θέση για εσάς στη Visa.\nΗ ομάδα μας περιλαμβάνει μαθηματικούς και μηχανικούς, τεχνολόγους και ψυχολόγους, ειδικούς του μάρκετινγκ και μάνατζερ - ανθρώπους που προέρχονται από μια ευρεία γκάμα εκπαιδευτικού υπόβαθρου, εργασιακών εμπειριών και στόχων ζωής. Είμαστε υπερήφανοι διότι βοηθούμε τους υπαλλήλους μας να βρουν το Παντού τους στη Visa.\nΔιαφορετικότητα + ένταξη στη Visa\nΈνα μέρος όπου όλοι γίνονται αποδεκτοί παντού. Αυτό είναι όχι μόνο το όραμά μας, αλλά και το πάθος μας. Πιστεύουμε ότι όταν ο καθένας από εμάς έχει την ευκαιρία να ανακαλύψει τις πραγματικές του δυνατότητες, αυτά που μπορούμε να καταφέρουμε μαζί δεν έχουν περιορισμό. Πιστεύουμε ότι αυτή η ποικιλία στο υπόβαθρο, τις δεξιότητες και τις εμπειρίες των υπαλλήλων μας είναι ο παράγοντας της επιτυχίας μας. Ο κάθε υπάλληλος φέρνει μια νέα προοπτική στο τραπέζι. Για να υποστηρίξουμε αυτή τη δέσμευση, χορηγούμε ομάδες υπαλλήλων που σχετίζονται με τη Διαφορετικότητα και την Ένταξη, συμπεριλαμβανομένων ομάδων πόρων για τους υπαλλήλους, τμημάτων διαφορετικότητας και ένταξης, καθώς και των ομάδων συμμάχων. Αυτές οι ομάδες διοργανώνουν εκδηλώσεις όπως σεμινάρια, εργαστήρια και παρουσιάσεις για την προώθηση της διαφορετικότητας και της περαιτέρω εξέλιξης των υπαλλήλων.\nH Visa αποδίδει μεγάλη σημασία στις ίσες ευκαιρίες και καταβάλλει κάθε δυνατή προσπάθεια για πλήρη συμμόρφωση με τους νόμους, τις διατάξεις και τους κανονισμούς που αφορούν τις ίσες ευκαιρίες απασχόλησης, για όλους τους αιτούντες εργασία και τους υπαλλήλους. Πολιτική μας είναι η παροχή ίσων ευκαιριών σε όλες τις αποφάσεις απασχόλησης, συμπεριλαμβανομένων των προαγωγών, των προσλήψεων, των εκπαιδεύσεων, των αποζημιώσεων, των παροχών, των μεταθέσεων, των αδειών, των λύσεων σχέσεων εργασίας, των απολύσεων, καθώς και των προγραμμάτων αναψυχής και κοινωνικής πρόνοιας.\nΗ Visa απαγορεύει τις διακρίσεις λόγω φυλής, χρώματος, φύλου (συμπεριλαμβανομένου του φυλετικού προσδιορισμού, της τεκνοποίησης και συναφής κατάστασης υγείας), σεξουαλικού προσανατολισμού, ταυτότητας ή/και έκφρασης φύλου, δόγματος, θρησκείας, ηλικίας, οικογενειακής κατάστασης, εθνικής προέλευσης, καταγωγής, εγκυμοσύνης, ιατρικών προβλημάτων, ιδιότητας βετεράνου πολέμου, ιθαγένειας, σωματικής ή ψυχικής αναπηρίας και κάθε άλλου χαρακτηριστικού που δεν σχετίζεται με τις απαιτήσεις της θέσης εργασίας και προστατεύεται από τους ισχύοντες νόμους ή τις τοπικές διατάξεις.\nΠρόγραμμα Visa Total Rewards\nΕίμαστε υπερήφανοι για το γεγονός ότι οι περίπου 10.000 υπάλληλοί μας θεωρούν τη Visa το Παντού τους. Αξιοποιώντας το πάθος και την ευφυΐα τους, φέρνουν τις πλέον καινοτόμες ιδέες στον τομέα καρτών πληρωμής. Εμείς, από την πλευρά μας, δημιουργήσαμε για αυτούς ένα πακέτο συνολικών ανταμοιβών που διασφαλίζει ότι ανταμείβονται, αποζημιώνονται και λαμβάνουν φροντίδα με τρόπο που ταιριάζει στις ανάγκες και τις προσδοκίες τους.\nΑν και οι επιμέρους παροχές ποικίλουν ανάλογα με τη χώρα, όλοι οι υπάλληλοι της Visa λαμβάνουν ασφάλιση υγείας, ασφάλιση ζωής, προγράμματα αποταμίευσης, διακοπές και άδειες μετ’ αποδοχών. Εάν θέλετε να έχουν μεγαλύτερο αντίκτυπο τα χρήματα που δίνετε σε φιλανθρωπίες, το πρόγραμμά μας Matching Gift για τους υπαλλήλους μας είναι από τα καλύτερα στον χώρο.\nΕπίσης, αναγνωρίζουμε σταθερά τα επιτεύγματα των υπαλλήλων μας και το δείχνουμε με ανταμοιβές βάσει απόδοσης, επιβραβεύσεις εξυπηρέτησης ή μπόνους σύστασης ταλαντούχων υποψηφίων.\nΟι παρούσες πληροφορίες έχουν ως στόχο την ενημέρωση σχετικά με τις παροχές που λαμβάνουν οι υπάλληλοι της Visa και δεν λειτουργούν ως οποιαδήποτε μορφή συμβολαίου ή εγγράφου σχεδιασμού που παρέχει νομική περιγραφή των σχεδιασμών. Εάν υπάρχει οποιαδήποτε απόκλιση μεταξύ των περιγραφών που παρέχονται στο παρόν και του επίσημου εγγράφου σχεδιασμού ή των συμβολαίων ασφάλισης, υπερισχύει το επίσημο έγγραφο σχεδιασμού ή το συμβόλαιο ασφάλισης.\nΚαθώς είμαστε μια εταιρεία παγκόσμιας εμβέλειας, μία από τις υποχρεώσεις μας είναι η ουσιαστική συνεισφορά στις κοινότητες στις οποίες ζούμε, εργαζόμαστε και δραστηριοποιούμαστε επιχειρηματικά.\nΠροσφορά σε τοπικό επίπεδο\nΗ Visa κάνει τη διαφορά υποστηρίζοντας τις τοπικές οργανώσεις.\nΗ Visa ενημερώνει το κοινό για τα πλεονεκτήματα των ηλεκτρονικών πληρωμών.\nΚάνουμε τον κόσμο ένα καλύτερο μέρος\nΜέσω του Visa GivingStation*, ενός καινοτόμου online εργαλείου, οι υπάλληλοι μπορούν να πάρουν μέρος στο Πρόγραμμα Matching Gift της Visa και το Πρόγραμμα εθελοντών υπαλλήλων. * Δεν προσφέρεται σε όλες τις τοποθεσίες.\nΠρόγραμμα εθελοντών υπαλλήλων\nΟι υπάλληλοι χρησιμοποιούν το GivingStation για να παρακολουθούν τις ώρες εθελοντισμού που παρέχουν.\nΠρόγραμμα Βραβείων για τους Εθελοντές της Visa\nΔύο φορές τον χρόνο, η Visa τιμά έναν υπάλληλο από κάθε περιοχή βάσει του αριθμού ωρών εθελοντισμού που έχει καταχωρίσει στο GivingStation.\nΕίστε έτοιμος/η να βρείτε την ευκαιρία που θα σας οδηγήσει στο Παντού σας;\nΗ περιπέτεια της καριέρας σας ξεκινά εδώ.


Ναι ρε Ηρακλάρα – Iraklis1908.gr\nΝαι ρε Ηρακλάρα\n25 Ιανουαρίου, 2017 4:41 μμ\nΟ Ηρακλής τα είχε όλα στην αναμέτρηση με την Βέροια, έδειξε πάθος σε όλο το 90λεπτο και δίκαια πανηγύρισε το πρώτο του εκτός έδρας “τρίποντο” (0-2). Γροντής στο ντεμπούτο του και Λεοζίνιο με πέναλτι έγραψαν την ιστορία του αγώνα\nΣφυγμός και καρδιά από τους “κυανόλευκους” που παρά τα μεγάλα διοικητικά προβλήματα κατάφεραν να πάρουν σπουδαίο διπλό στην Βέροια. Σε μία χορταστική αναμέτρηση που κρίθηκε στο τελευταίο δεκάλεπτο, η ομάδα του Σάββα Παντελίδη έδειξε χαρακτήρα και πήρε ψυχολογία για την συνέχεια. Στο 81′ ο Γροντής έστειλε την μπάλα στο παραθυράκι του Καντιμοίρη. Στο 90+1′ ο Λεοζίνιο “κλείδωσε” την νίκη με ψύχραιμη εκτέλεση πέναλτι. Ανοιχτό παιχνίδι και από τις δύο ομάδες με καλό ρυθμό και συνεχόμενες φάσεις.\nΚαλός ρυθμός – Φάσεις εκατέρωθεν – Μπορούσε με Μοντέιρο\nΜπορεί τα πρώτα λεπτά της αναμέτρησης να μην είχαν κάτι ιδιαίτερο, ωστόσο, από το 14ο λεπτό και μετά το παιχνίδι είχε καλό τέμπο και ευκαιρίες.\nΟ χορός των φάσεων ξεκίνησε μην την συμπλήρωση ενός τετάρτου, όταν ο Δώνης βρέθηκε εκτός περιοχής και δοκίμασε το πόδι του. Το συρτό σουτ που επιχείρησε κατέληξε στα χέρια του Καντιμοίρη ο οποίος δεν φάνηκε να δυσκολεύεται ιδιαίτερα. Ένα λεπτό αργότερα ήρθε και η δεύτερη απανωτή ευκαιρία για τους «κυανόλευκους», που έμελε να είναι και η καλύτερη του πρώτου ημιχρόνου.\nΟ Ασίγκμπα σκόνταψε στην προσπάθεια του να απομακρύνει εντός της μεγάλης περιοχής, ο Μοντέιρο κυνήγησε την φάση, πέρασε τον Καντιμοίρη και αφού βρέθηκε σε πλάγια θέση προσπάθησε να στείλει την μπάλα στα δίχτυα. Γρήγορα αντανακλαστικά από τον πορτιέρο της Βέροιας που άπλωσε το πόδι του την τελευταία στιγμή και έδιωξε σε κόρνερ.\nΗ απάντηση από τους γηπεδούχους ήρθε στο 21ο λεπτό με τον Στόιτσεφ να πιάνει την κεφαλιά και την μπάλα να περνάει λίγο άουτ. Στο 31’ ο Ιντζόγλου σούταρε από μακριά, όμως, το «τόπι» έφυγε πάνω από το οριζόντιο δοκάρι. Με την συμπλήρωση 36 λεπτών ο Δώνης επιχείρησε να πιάσει στον ύπνο τον Καντιμοίρη με σουτ έξω από την περιοχή, ωστόσο, ο τερματοφύλακας της Βέροιας μπλόκαρε με δεύτερη προσπάθεια. Πέντε λεπτά πριν την λήξη του ημιχρόνου ο Καπετάνος είχε σπουδαία ευκαιρία με κοντινή κεφαλιά, από το ύψος του πέναλτι, αλλά αστόχησε.\nΠάνω – κάτω η μπάλα – Υπόθεση τερματοφυλάκων και αστοχίας\nΗ επανάληψη είχε εξίσου καλό ρυθμό με το πρώτο μέρος. Στο 65’ ο Μοντέιρο έκανε κοντινό πλασέ από την μικρή περιοχή, η μπάλα κόντραρε και κατέληξε στα πόδια του Λεοζίνιο. Ο επιθετικός του Ηρακλή πλάσαρε από το ύψος του πέναλτι και ο Καντιμοίρης κατάφερε να απομακρύνει σε κόρνερ με το πόδι. Τρία λεπτά αργότερα ήταν η σειρά της Βέροιας για να απειλήσει. Ο Στόιτσεφ έπιασε ένα γεμάτο σουτ από τον άξονα, ο Χουάντερσον εκτινάχθηκε επιτυχώς και ο κίνδυνος απομακρύνθηκε.\nΣτο χορταστικό από ευκαιρίες δεύτερο ημίχρονο ο Ηρακλής «χτύπησε» ξανά στο 73’. Ο Πασάς βγήκε στην αντεπίθεση, άργησε να σουτάρει και οι κόντρες ευνόησαν τον Λεοζίνιο. Αυτός βρήκε τον αμαρκάριστο Κούρο στην καρδιά της περιοχής, αλλά το κοντρόλ του ήταν κακό και ο Καντιμοίρης τον πρόλαβε την τελευταία στιγμή. Μόλις δύο λεπτά αργότερα ο Καπετάνος έστρωσε για τον αφύλακτο Στόιτσεφ στο ύψος του πέναλτι με τον δεύτερο να στέλνει την μπάλα πάνω από το οριζόντιο.\nΓκολάρα από Γροντή\nΣτο 81’ και ενώ η αναμέτρηση ήταν εξαιρετικά αμφίρροπη, ο Πασάς έστρωσε για τον Γροντή στον άξονα, ο δεύτερος έπιασε το πλασέ στην κίνηση και η μπάλα κατέληξε στην δεξιά γωνία του Καντιμοίρη. Ανήμπορος να αντιδράσει ο τερματοφύλακας των γηπεδούχων. Πέντε λεπτά αργότερα ο Λεοζίνιο είχε την ευκαιρία να «κλειδώσει» την νίκη αλλά αστόχησε από ιδιαίτερα πλεονεκτική θέση. Συγκεκριμένα έφυγε στην αντεπίθεση, βγήκε τετ-α-τετ με τον Καντιμοίρη αλλά το τελικό σουτ έφυγε απελπιστικά πάνω από το οριζόντιο.\nΠέναλτι και τέλος\nΜε την Βέροια να μην τα παρατάει μετά το 0-1 οι «κυανόλευκοι» έψαχναν το δεύτερο γκολ που θα σιγούρευε την νίκη. Το «δώρο» ήρθε στο πρώτο λεπτό των καθυστερήσεων, όταν ο Μπαλάφας ανέτρεψε τον Λεοζίνιο. Ο παίκτης του Ηρακλή πλάσαρε ψύχραιμα και χαμηλά στην δεξιά γωνία και έγραψε το τελικό 0-2. Πρώτη εκτός έδρας νίκη για τους “κυανόλευκους” την φετινή χρονιά.\nΤετάρτη 25 Ιανουάριου 2017 – 17:15\nΣκόρερ Ηρακλή: Γροντής 81′, Λεοζίνιο 90+1′\nΚίτρινες Βέροιας: Άρτσε, Καλί, Μπαλάφας\nΚίτρινες Ηρακλή: Ιντζόγλου, Λεοζίνιο\nΑλλαγές Βέροιας: Κάλβο (Άρτσε 54′), Λινάρδος (Μπελάϊντ 70′), Καπετάνος (Τζιώρας 80′)\nΑλλαγές Ηρακλή: Λουκίνας (Λεοζίνιο 56′), Δώνης (Αγγελόπουλος 69′), Γροντής (Ρούσσος 83′)\nΒέροια (Θωμάς Γράφας) Καντιμοίρης, Βασιλαντωνόπουλος, Καλί, Ασίγκμπα, Μαλόν, Λινάρδος, Μπαλάφας, Σαρπόνγκ, Κάλβο, Στόιτσεφ, Καπετάνος\nΣτον πάγκο: Άρτσε, Μπελαϊντ, Λόπεζ, Μελίσσης, Μίλιεβιτς, Τόμας, Τζιώρας\nΗρακλής (Σάββας Παντελίδης) Χουάντερσον, Κούρος, Σαραμαντάς, Τζανετόπουλος, Στάμου, Δώνης, Ιντζόγλου, Μοντέιρο, Πασάς, Γροντής, Λουκίνας\nΣτον πάγκο: Αγγελόπουλος, Γιαννίκογλου, Ηλιάδης, Καραγκούνης, Κυνηγόπουλος, Λεοζίνιο, Ρούσσος\nΤέρμα: Χουάντερσον – Στόπερ: Στάμου – Τζανετόπουλος – Αριστερό μπακ: Σαραμαντάς – Δεξί μπακ: Κούρος – Αμυντικά χαφ: Ιντζόγλου – Δώνης – Δεκάρι: Μοντέιρο – Επίθεση: Πασάς, Γροντής, Λουκίνας. Η ενδεκάδα και από εδώ\nΤην ύστατη μάχη για την παραμονή δίνει σήμερα ο ποδοσφαιρικός Ηρακλής, στην εξ αναβολής αναμέτρηση της 2ης αγωνιστικής, με αντίπαλο την Βέροια\nΕν μέσω χιλίων προβλημάτων οι “κυανόλευκοι” αντιμετωπίζουν την “βασίλισσα του βορρά” για δεύτερη φορά μετά από τέσσερις ημέρες. Η ισοπαλία της Θεσσαλονίκης (θυμηθείτε εδώ ), βύθισε τον Ημίθεο στον βαθμολογικό πίνακα, ωστόσο, μαθηματικά υπάρχουν ακόμα ελπίδες. Για τον Ηρακλή δεν υπολογίζονται ο τιμωρημένος Περόνε αλλά και ο τραυματίας, Ζιαμπάρης.


Αναρτήθηκε από Δημήτρης Σκουρτέλης στις 1:53 π.μ. Δεν υπάρχουν σχόλια:\nΑναρτήθηκε από Δημήτρης Σκουρτέλης στις 2:14 π.μ. 1 σχόλιο:\nΑναρτήθηκε από Δημήτρης Σκουρτέλης στις 2:30 π.μ. 1 σχόλιο:\nΑναρτήθηκε από Δημήτρης Σκουρτέλης στις 7:44 π.μ. Δεν υπάρχουν σχόλια:\nΑναρτήθηκε από Δημήτρης Σκουρτέλης στις 4:27 π.μ. Δεν υπάρχουν σχόλια:\nΑναρτήθηκε από Δημήτρης Σκουρτέλης στις 12:51 π.μ. Δεν υπάρχουν σχόλια:


Φεστιβάλ Τέχνης & Ψυχικής Υγείας ART4MORE 2019 - PsychologyNow.gr\nΦεστιβάλ Τέχνης & Ψυχικής Υγείας ART4MORE 2019\nPsychologyNow Team Η Ψυχολογία είναι ο Κόσμος μας! Σεπ 20, 2019\t1575\t0\nΣεπ 20, 2019\t1575\t0\nΤο Φεστιβάλ Τέχνης και Ψυχικής Υγείας ART4MORE 2019 με φετινή θεματική "No Story Untold" θα πραγματοποιηθεί από την Κ.Σ.Δ.Ε.Ο. «ΕΔΡΑ» στις 11-13 Οκτωβρίου 2019 στο Trii Art Hub, Δράκου 9, Κουκάκι, (Μετρό Συγγρού-Φιξ).\nΧορηγός Επικοινωνίας PsychologyNow.gr.\nΣύμφωνα με μελέτες, τρεις είναι οι τρόποι με τους οποίους καταπολεμούμε το στίγμα: η ενημέρωση, η διεκδίκηση και το μοίρασμα. Το φετινό φεστιβάλ στέκεται στο τελευταίο και λειτουργεί με την παρότρυνση της αποκάλυψης.\nΟι συμμετέχοντες καλλιτέχνες, μουσικοί, εισηγητές και επιστήμονες αποκαλύπτουν ένα ευρύ φάσμα θεμάτων για να προωθήσουν την έμπνευση και την καινοτομία - και να προκαλέσουν συζητήσεις που έχουν σημασία. Τρεις ημέρες γεμάτες με λαμπρούς ομιλητές, happenings, παρουσιάσεις και παραστάσεις, εκθέσεις, εργαστήρια, μουσική.\nΤο ART4MORE αποτελεί το πρώτο Φεστιβάλ στην Ελλάδα που στοχεύει μέσω της τέχνης στην πρόληψη και ευαισθητοποίηση του ευρύ κοινού για θέματα ψυχικής υγείας. Υλοποιείται ετησίως από την «ΕΔΡΑ», από το 2007, με αφορμή την Παγκόσμια Ημέρα Ψυχικής Υγείας (10η Οκτωβρίου), παρουσιάζοντας έργα σύγχρονων Ελλήνων και ξένων καλλιτεχνών αλλά και ψυχικά πασχόντων, προκειμένου να ανοίξει το διάλογο με το κοινό για την Ψυχική Υγεία και να καταπολεμήσει το στίγμα και τις διακρίσεις που συνοδεύουν τις παθήσεις Ψυχικής Υγείας.\nΚάθε χρόνο, το Φεστιβάλ βασίζεται σε μια καινούρια θεματική, γύρω από την οποία φιλοξενούνται σύγχρονα διεθνή έργα από το χώρο των εικαστικών, της μουσικής, του κινηματογράφου, της αρχιτεκτονικής, του θεάτρου, του χορού, των νέων μέσων και του design, περιλαμβάνοντας κεντρικές εκθέσεις και δρώμενα που συμπληρώνονται από σχετικά εργαστήρια, συζητήσεις, παιδικές δράσεις, συναυλίες κ.ά.


H Ελληνική Αστυνομία προειδοποιεί: Μην αφήνετε τα παιδιά στο αυτοκίνητο με καύσωνα | AutoExcellence\n05 Jul, 2018 by Γιώργος Ψαρράς\nΤον κώδωνα του κινδύνου κρούει η Ελληνική Αστυνομία για τους σοβαρότατους κινδύνους που επιφέρει η παραμονή ενός παιδιού μέσα στο αυτοκίνητο όταν επικρατεί καύσωνας.\nΤις τελευτές μέρες το θερμόμετρο στη χώρα μας έχει χτυπήσει κόκκινο και η ατμόσφαιρα ακόμα και υπό σκιά είναι αποπνικτική. Δυστυχώς έχουν καταγραφεί πολλά περιστατικά με παιδιά που οι γονείς τα άφησαν για λίγο μάσα στο αυτοκίνητο ώστε να πεταχτούν να ψωνίσουν κάτι ή να κάνουν μια γρήγορη δουλειά.\nΌπως βλέπετε και στην παραπάνω φωτογραφία που δημοσίευσε η Ελληνική Αστυνομία στον επίσημο λογαριασμό της στο Twitter, καλό θα ήταν να το ξανασκεφτείτε πριν πείτε στο παιδί σας «επιστέφω αμέσως» αφήνοντας το μέσα στο αυτοκίνητο.\nΟι εξωτερικές θερμοκρασίες εντός του αυτοκινήτου εντός δέκα λεπτών σχεδόν διπλασιάζονται και εντός είκοσι λεπτών τριπλασιάζονται. Όταν δηλαδή έξω έχει 35 βαθμούς Κελσίου, σε ένα δεκάλεπτο το η καμπίνα του αυτοκινήτου αρχίζει να βράζει στους 46 βαθμούς Κελσίου και σε ένα εικοσάλεπτο έχει πυρακτωθεί στους 54 βαθμούς Κελσίου.\nΦυσικά το ίδιο επικίνδυνο είναι και για τα κατοικίδια όταν τα αφήνουμε μέσα στο αυτοκίνητο το καλοκαίρι.


Ο φορέας | Εφημερίδα η Εποχή\nΝα μπαίνεις στην άλλη επικράτεια\nΜε την πρώτη καταιγίδα της χρονιάς\nΑυτή που εξαγριώνει ισόποσα\nανθρώπους και θηρία\nΕχθρός ανάμεσα σε εχθρούς\nΚαι να συνεχίζεις φυλαγμένος.\nΌψη τόσο ανώνυμη που γίνεται οικεία,\nανάμεσα σε βλέμματα που ναρκοθετούν\nκαι μάτια που εποπτεύουν.\nΤο μήνυμα στο στήθος σφραγισμένο.\nΆγνωστο σε σένα και άγνωστο σ’ αυτούς,\nμε έναν μονάχα παραλήπτη.\nΤάφρους ανερμήνευτες και χάσματα μεγάλα σαν το τίποτα.\nΑγκάθια ιερογλυφικά στο δέρμα σου,\nΣημάδια από σαγόνια στους μηρούς σου.\nΜπαίνοντας όλο και πιο βαθιά στην επικράτεια\nΛάμες γυμνές, μπηγμένα κέρατα\nΝα μετρούνε τα πλευρά σου.\nΚαι συ να ψάχνεις τους δικούς σου\nαυτούς που παρεισφρήσανε\nμε ένα μήνυμα στο στήθος σφραγισμένο.\nΣε μια αποστολή\nΑν και το ήξερες.\nΝα λυτρωθείς από το αδύνατο προσπαθώντας το αδύνατο.\nΚαι να που τώρα προχωράς\nΌλο και πιο βαθειά στη διαταγή\nΠέρα απ το σημείο που όλοι πιστεύαν πως θα φτάσεις.\nΜα ο τόπος εδώ πριν κοιμηθεί σε απεύχεται\nΚαι ο υδράργυρος ζητά πίσω τον πυρετό του.\nΗ επικράτεια κουρδίζει τις παγίδες της, εκτελεί τους μισθοφόρους\nΦέρνει τη λίμα στον μηρό.\nΔιαρκώς σε πολιορκεί\nΌπως ο καιρός το μνήμα.\nΣπέρνουν με αλάτι την καμένη γη.\nΣπέρνουν με δόντια οδούς και διαβάσεις\nΓιατί γνωρίζουν για ένα μήνυμα σφραγισμένο\nΚαι ένα στήθος που διέρχεται.\nΧρόνια μετά στην άλλη επικράτεια.\nΓύρω σου ένα κίτρινο στραμπουλιγμένο\nΚαι από το στόμα να φτύνει αντίχειρες .\nΜα εσύ έφτασες.\nΜε την ανάσα σκόρπια εδώ.\nΜόνο όση χρειάζεται για να απλώσεις το χέρι\nΜόνο όση χρειάζεται τον φάκελο για να δόσεις\nστους δικού σου.\nΝα μάθεις επιτέλους ποια εντολή εκτέλεσες\nΝα μάθεις ποιες λέξεις κατάφερες να παραδώσεις:\n«Όποιος καταφέρει να φτάσει ως εδώ είναι επικίνδυνος.\nΌμοια για φίλους ή εχθρούς.\nΚαι το αδύνατο να σε λυτρώνει απ το αδύνατο.


ΜΑΖΙΚΕΣ ΑΠΟΧΩΡΗΣΕΙΣ ΜΕΛΩΝ ΤΟΥ ΕΠΑΜ | ΣΕΙΣΑΧΘΕΙΑ\n« Aυτή η σουπερνόβα της πολιτικής θα δημιουργήσει ένα τεράστιο αδιέξοδο στο υπάρχον πολιτικό κατεστημένο(ΒΙΝΤΕΟ)\nΗ πανούργα «θεωρία του ντόμινο» και η Ελλάς… »\nΜαΐου 2, 2012 από seisaxthiablog\nΑναδημοσίευση από τό\nΕΠΙΣΤΟΛΗ ΠΑΡΑΙΤΗΣΗΣ ΑΠΟ ΤΟ ΕΠΑΜ\n04.10.2009. Το ΠΑΣΟΚ κερδίζει τις εκλογές. Λεφτά υπάρχουν.\n06.05.2010. Λεφτά δεν υπάρχουν πλέον. Ψηφίζεται στη Βουλή των Ελλήνων, η συμφωνία Κυβέρνησης ΠΑΣΟΚ και Τρόϊκας, το επωνομαζόμενο και πρώτο μνημόνιο.\nΣοκ και δέος. Οι Έλληνες αντιλαμβανόμαστε ότι ξεκίνησε μία άλλη εποχή. Μία σκοτεινή εποχή που ακόμη και σήμερα που γράφεται αυτό το σημείωμα, δύο χρόνια αργότερα, κανείς δεν μπορεί να πληροφορήσει τον Ελληνικό Λαό, αν και πότε θα βγούμε από το τούνελ που σκόπιμα μας οδήγησε η κυβέρνηση του Γιώργου Παπανδρέου.\nΌλοι γνωρίζουμε ότι όποια χώρα μπήκε κάτω από την επιτήρηση του ΔΝΤ, κατέληξε κατεστραμένη οικονομικά και κοινωνικά.\nΟι πολιτικές που επιβάλει η συμμορία του ΔΝΤ και οι εκάστοτε εγχώριοι συνεργάτες της, οδηγούν τη χώρα και τους κατοίκους της στην οικονομική εξαθλίωση και την κοινωνία σαν οργανωμένο σύνολο στην αποδόμηση και την διάλυση του κοινωνικού ιστού και της όποιας συνοχής του.\nΑρχίσαμε λοιπόν να παρακολουθούμε τον γραπτό και ηλεκτρονικό τύπο, προσπαθώντας να προσανατολισθούμε, να καταλάβουμε τι πρέπει να γίνει, να καταλάβουμε πως πρέπει να γίνει. Μην ξεχνάμε ότι οι περισσότεροι από εμάς είχαμε εμπιστευθεί εδώ και τριάντα χρόνια ένα πολιτικό σύστημα και είχαμε επαναπαυθεί στον καναπέ του σπιτιού μας. Ένα πολιτικό σύστημα που αποδείχθηκε κατώτερο των περιστάσεων και όχι μόνον. Ένα πολιτικό σύστημα που κατασπατάλησε τον πλούτο της χώρας, τον οποίο καταλήστεψε και μετέφερε στις τράπεζες της κεντρικής Ευρώπης, σε θυρίδες και λογαριασμούς, σε χώρες που προστατεύουν την ανωνυμία τους.\nΚαι στο τέλος σκόπιμα παρέδωσε το ανθρώπινο δυναμικό και το φυσικό πλούτο αυτής της χώρας, δέσμιο, μέσα από μνημόνια και δανειακές συμβάσεις στους αποικιοκράτες δανειστές και τοκογλύφους.\nΕκείνη τη στιγμή ανακαλύψαμε το Δημήτρη Καζάκη. Αρθρογραφούσε στην εφημερίδα «Το Ποντίκι» και μαζί με το Μ. Κακλαμάνο είχε καθημερινές εκπομπές στο ράδιο εννέα (98,9 fm)\nΌσοι τον υποστηρίξαμε, πιστεύουμε ακόμη, ότι η ανάλυσή του οικονομική, πολιτική, κοινωνική, είναι η βέλτιστη και έχει επαληθευθεί στις προβλέψεις του.\nΕπί πλέον οι προτάσεις του είναι κατά την άποψή μας, οι πλέον ολοκληρωμένες. Ήτοι,\nΜετάβαση σε Εθνικό Νόμισμα\nΑνασυγκρότηση Γεωργικής και Κτηνοτροφικής (πρωτογενούς) παραγωγής και\nΑνασυγκρότηση στη συνέχεια και της Μεταποίησης.\nΑλλά είναι ο μόνος δρόμος που θα κινητοποιήσει τις παραγωγικές δυνάμεις του τόπου και με γνώμονα το συμφέρον του Λαού Αυτής της Χώρας, θα μας βγάλει από την κρίση και θα μας οδηγήσει στην ανάπτυξη. Επί πλέον δίνει απάντηση σε αυτούς που ισχυρίζονται ότι δεν είναι δυνατό να ζήσουμε χωρίς δανεισμό. Τα συνθήματα των δεκαετιών του 60 και του 70 – Ψωμί, Παιδεία, Ελευθερία (Δημοκρατία), Υγεία – παραμένουν επίκαιρα όσο ποτέ.\nΓια πρώτη φορά συναντήσαμε τον Δημήτρη Καζάκη στο Εμπορικό Επιμελητή-ριο της Κορίνθου όπου είχε έλθει για να μιλήσει.\nΣτη συνέχεια με μία παρέα φίλων συμμετείχαμε και γίναμε μέλη του ΕΠΑΜ, στην Ιδρυτική συνάντηση που έγινε στην Αργυρούπολη το καλοκαίρι του 2011\nΜε τη βοήθεια και ενός συναγωνιστή από την Προσωρινή Πολιτική Επιτροπή που δημιουργήθηκε στην Αργυρούπολη, ιδρύσαμε τον πρώτο Πυρήνα Κορινθίας που μετεξελίχθηκε σε Πυρήνα Κορίνθου.\nΣτη συνέχεια ιδρύθηκαν οι Πυρήνες Βόχας, Λουτρακίου και Σικυώνος – Ξυλοκάστρου και Μπολατίου.\nΚαι ενώ όλοι πιστεύαμε ότι συμμετείχαμε σε μία οργάνωση με Δημοκρατική δομή και διαδικασίες, άρχισαν οι πρώτες παρασπονδίες. Τα πρώτα χτυπήματα κάτω από τη μέση.\nΞαφνικά πληροφορούμεθα, από πρόσκληση που λάβαμε, ότι ο Δημήτρης Καζάκης, θα έλθει να μιλήσει στον Πολιτιστικό Σύλλογο Μπολατίου την 12η Οκτωβρίου 2011.\nΌταν ρωτήσαμε την Προσωρινή Πολιτική Επιτροπή τι ακριβώς συμβαίνει και γιατί δεν ενημέρωσαν την οργάνωση της Κορινθίας πριν ή οριστικοποιηθεί η εκδήλωση, δικαιολογήθηκαν ότι τηλεφωνήθηκε ο Καζάκης προσωπικά με κάποιους παλιούς φίλους από το Μπολάτι και αποφάσισαν την εκδήλωση. Τους επισημάναμε ότι ο τρόπος αυτός της λειτουργίας είναι αντιδεοντολογικός από τη στιγμή που υπάρχει οργάνωση στην περιοχή, καλό θα ήταν να ενημερώνεται η οργάνωση και να συμμετέχει στην διοργάνωση της εκδήλωσης. Έτσι μόνον είναι δυνατόν να πετύχεις το βέλτιστο αποτέλεσμα, τόσο από άποψη οργάνωσης όσο και από άποψη συμμετοχής του κόσμου. Αναγνώρισαν ότι είχαμε δίκιο και υποσχέθηκαν ότι δεν θα επαναληφθεί.\nΤελικά η εκδήλωση στο Μπολάτι δεν έγινε γιατί ο Πολιτιστικός Σύλλογος στο Μπολάτι είναι υπό τον έλεγχο του ΠΑΣΟΚ\nΟργανώθηκε όμως την 20η Οκτωβρίου 2011, εκδήλωση στην παραλία του Άσσου, σε ψαροταβέρνα, από τα ίδια άτομα και με την ίδια διαδικασία. Και πάλι αγνοήθηκε και παρακάμφθηκε από τον κ. Δ. Καζάκη η οργάνωση της Κορινθίας. Συνειδητά πλέον εφαρμόσθηκε από τον κ. Δ. Καζάκη η αρχηγική μέθοδος του διαίρει και βασίλευε. Μέθοδος που την έχει διδαχθεί και την έχει αφομοιώσει καλά κατά τη διάρκεια της θητείας του στο ΚΚΕ.\nΣυμπεριφορές σαν αυτές φανερώνουν άτομα χωρίς αυτοπεποίθηση, άτομα με περιορισμένη αυτοεκτίμηση, γενικά άτομα ανασφαλή. Άτομα αυτού του είδους είναι δυνατόν να είναι άριστοι αναλυτές αλλά ακατάλληλοι για ηγέτες.\nΗ οργάνωση της Κορινθίας από τη στιγμή που αγνοήθηκε, δεν συμμετείχε στη διοργάνωση της εκδήλωσης, ούτε και παραβρέθηκε σαν οργάνωση, παρά μόνο κάποια άτομα, εκφράζοντας τον εαυτό τους και μόνο. Ήταν ιδιωτική υπόθεση του κ. Δ. Καζάκη.\nΠέτυχε η εκδήλωση στον Άσσο ; Αραία – αραία καμιά σαρρανταρέα που λέγαμε.\nΗ ίδια τακτική και μεθοδολογία ακολουθήθηκε πρόσφατα και σε εκδήλωση στα Λουτρά Ωραίας Ελένης.\nΑντίθετα οι εκδηλώσεις στην πλατεία του Κιάτου 25.09.2011, στο Εργατικό Κέντρο Κορίνθου 16.11.2011 και στο Πνευματικό Κέντρο του Δήμου Λουτρακίου 16.01.2011, είχαν απόλυτη επιτυχία, τόσο από άποψη οργάνωσης όσο και από την άποψη της συμμετοχής του κόσμου και μάλιστα χωρίς την ανάγκη περιφρούρησης. Αυτές όμως οι εκδηλώσεις υποστηρίχθηκαν από την οργάνωση της Κορινθίας.\nΤην ημέρα βέβαια της συγκέντρωσης στο Λουτράκι, ο κ. Δ. Καζάκης επέδειξε άλλη μία φορά την αλαζονεία του ηγέτη, αφού καθυστέρησε την άφιξή του για μία ώρα περίπου, τη στιγμή που τον ανέμεναν πλέον των 200 ατόμων στο Πνευματικό Κέντρο του Δήμου Λουτρακίου. Ο λόγος : Είχε σύσκεψη με τους αυλικούς του στα Ίσθμια.\nΚαι τώρα ερχόμαστε στο κατ΄ ευφημισμόν συνέδριο που πραγματοποιήθηκε στις 6, 7 και 8 Απριλίου 2012 στο ΣΕΦ.\nΔεν υπήρξε επαρκής προσυνεδριακός διάλογος\nΔεν υπήρχε πρόγραμμα εργασιών του συνεδρίου. Το πρόγραμμα ανακοίνωνε το εκάστοτε προεδρείο σε καθημερινή βάση\nΜε την έναρξη του συνεδρίου διορίσθηκε το Προεδρείο. Κάποιοι λίγοι αντιδράσαμε, αλλά επειδή δεν είμαστε οργανωμένοι το αφήσαμε και πέρασε, για να μην γίνει φασαρία με το ξεκίνημα.\nΤην πρώτη ημέρα αναγνώσθηκε ο απολογισμός πεπραγμένων της απερχόμενης προσωρινής πολιτικής επιτροπής. Ουδέποτε τέθηκε σε ψηφοφορία διότι θα κατεψηφίζετο. Όχι γιατί οι σύνεδροι κατηγόρησαν σε κάτι την Π.Π.Ε. Αντιθέτως μεγαλόθυμα δέχθηκαν ότι η Π.Π.Ε. έπραξε τα βέλτιστα δυνατά. Ενόχλησε το διθυραμβικό ύφος του απολογισμού των πεπραγμένων.\nΤη δεύτερη ημέρα ασχοληθήκαμε με το καταστατικό του ΕΠΑΜ.\nΥπήρξαν τρείς ομιλητές – όσοι είχαν προσυνεδριακά καταθέσει προτάσεις. Τελευταίος ο κ. Δ. Καζάκης, ο οποίος μόλις πήρε το λόγο, με απαξιωτικό και σκαιό τρόπο ανέφερε ότι οι προηγούμενοι ομιλητές είναι άσχετοι και δεν ξέρουν τι τους γίνεται. Και προχώρησε στην ανάπτυξη της δικής του πρότασης για καταστατικό. Ο τρόπος του ενόχλησε ιδιαίτερα. Ο αρχηγός που μόνον αυτός γνωρίζει και κανείς άλλος.\nΣτη συνέχεια και ενώ ανέπτυσσε το προτεινόμενο από τον ίδιο καταστατικό, με υπερφίαλο ύφος ζήτησε από το συνέδριο να επιλέξει το καταστατικό του στο σύνολο ως έχει, θέτοντας το δίλημμα, ή θα γίνει αυτό που λέω εγώ ή αλλοιώς δεν θα πάρω. Είναι έκφραση που τη συνηθίζει. Εάν δεν είμαστε αυτή τη στιγμή στα παραδοσιακά κόμματα είναι γιατί δεν αποδεχόμαστε διλήμματα αυτού του είδους, παρά τα πιθανά προσωπικά οφέλη που θα είχαμε εάν τα αποδεχόμαστε. Πιστεύει ο κ. Δ. Καζάκης ότι είναι σε θέση να τοποθετήσει τέτοια διλήμματα ; Αδελφές και παλικάρια βγήκαμε όλοι στο καφενείο.\nΑφού έγιναν διευκρινιστικές ερωτήσεις από τους συνέδρους – 1,5 λεπτά είχε στη διάθεσή του κάθε σύνεδρος – πήρε και πάλι το λόγο ο κ. Δ. Καζάκης για να διευκρινίσει τις απορίες των συνέδρων. Κάποιοι σύνεδροι κάνανε φασαρία και δεν τον άφηναν να μιλήσει. Αντί να στραφεί στο προεδρείο και να ζητήσει τη προστασία του, εξαπολύει ένα μεγαλοπρεπέστατο «ΣΚΑΣΜΟΣ»\nΖήτησα το λόγο επί της διαδικασίας και απαίτησα να ζητήσει αμέσως συγνώμη από το συνέδριο. Αρνήθηκε. Και τότε γύρισα στους συνέδρους και τους ζήτησα να αποχωρήσουμε ομαδικά διότι δεν είναι δυνατόν να μας υβρίζει από το βήμα και να το δεχόμαστε απαθείς.\nΤη στιγμή εκείνη παρενέβη η ασφάλεια, με προπηλάκισε και με έβγαλε εκτός αιθούσης δια της βίας. Αλήθεια η ασφάλεια ήταν απαραίτητη ; Αφού έτσι κι αλλοιώς αποχωρούσα. Φαντάσου και να είμαστε κόμμα εξουσίας. Φίλε Καζάκη, το καλάμι είναι ατίθασο άλογο. Πρόσεξε, γιατί σύντομα θα σε ρίξει κάτω.\nΤην Τρίτη ημέρα και μετά από διαβούλευση ψηφίσθηκε το καταστατικό. Το δημοκρατικώτερο του κόσμου κατά τον κ. Δ. Καζάκη, το πλέον συγκεντρωτικό κατά τους νοήμονες. Όλη η εξουσία στην πολιτική γραμματεία, χωρίς καμία υποχρέωση αυτής. Κανείς επικεφαλής του κόμματος βάσει καταστατικού έτσι ώστε να διαχέεται η ευθύνη στο Εθνικό Συντονιστικό Συμβούλιο, ο δε κ. Δ. Καζάκης να αλωνίζει μόνος. Για σου μεγάλε τιμονιέρη !!!!!!!\nΟ αποκλειστικός σκοπός του ΕΠΑΜ είναι η ικανοποίηση των προσωπικών φιλοδοξιών του αρχηγού και της αυλής του.\nΜετά από όλα αυτά, ΕΥΧΑΡΙΣΤΩ, ΔΕΝ ΘΑ ΠΑΡΩ, όπως λές και συ.\nΜια και τη στιγμή που γράφω αυτό το σημείωμα έχει ήδη αποφασισθεί και υλοποιείται η συνεργασία με το κόμμα του κ. Σ. Παπαθεμελή – μπορεί και να συμφωνήσω με τον κ. Δ. Καζάκη ότι αυτή η συνεργασία είναι χρήσιμη για τους σκοπούς τους ΕΠΑΜ και θα έπρεπε να γίνει. Είναι δυνατόν όμως, κάποιος να μας πληροφορήσει με ποια διαδικασία αποφασίσθηκε αυτή η συνεργασία ; Φοβάμαι ότι το ΕΠΑΜ είναι μονοπρόσωπη Ε.Π.Ε.\nΚαι κάτι ακόμη για να μην το ξεχάσω.\nΚύριε Δ. Καζάκη, μήπως είναι δυνατόν να δημοσιεύσετε το πλήρες βιογραφικό σας, για να γνωρίζουμε από πού έρχεστε. Δεν είναι δυνατόν η ζωή για εσάς να αρχίζει το 2010. Τι κρύβετε ; Τι φοβάστε ;\nΟι μηχανές αναζήτησης στο διαδίκτυο δεν ανακάλυψαν κάτι για το άτομό σας. Σαν να μην υπάρχετε. Για τους γνωρίζοντες, έχει γίνει σκούπα ; Αν είναι έτσι, η περίπτωσή σας είναι ακόμα πιο σοβαρή.\nΘΕΟΦΙΛΟΣ Μ. ΙΩΑΝΝΙΔΗΣ\nΙδρυτικό μέλος ΕΠΑΜ\nΜέλος προσωρινής συντονιστικής επιτροπής Τομέα Κορινθίας\nΜέλος Τριμελούς προσωρινής συντονιστικής επιτροπής Πυρήνα Βόχας\n[……] Για πολλούς το πρώτιστο μέλημα είναι οι επερχόμενες εκλογές. Επομένως το όλο θέμα είναι να στήσουμε ένα κόμμα ή κάποιο ευρύτερο σχήμα με θέσεις που να έχουν απήχηση και να ετοιμαστούμε για τις εκλογές. Όποτε κι αν γίνουν. Όμως κάτι τέτοιο σε καταδικάζει σε μια από τα ίδια. Ακόμη κι αν βρεθεί κόσμος να σε ψηφίσει.\nΦώτης Λυμπερόπουλος Μελος του Ε.Σ.Σ 3ος σε ψηφους στο συνεδριο\nΛευκό ηλεκτρονικό “χαρτί” και σκέψεις σαν ένα μπολ με μπλεγμένα αγκίστρια : Πας να τραβήξεις μία και ανεβαίνουν όλες μαζί. Να λοιπόν μια “δύσκολη” επιστολή.\n“Το πείραμα αυτής της ενωτικής υπέρβασης είναι πρωτόγνωρο, ιδιοφυές και συγκινητικό : αναγνωρίζουμε τις διαφορές μας, τις αφήνουμε έξω από το Ε.Πα.Μ. και επιλέγουμε να συμφωνήσουμε, όλοι μαζί, ενωτικά, σε πέντε κοινά προτάγματα, μπούσουλα για τους κοινούς αγώνες, τη σωτηρία της χώρας και την αλλαγή της κοινωνίας.”\n“Έχω βαρεθεί 20 χρόνια τώρα τα σεχταριστικά γκρουπούσκουλα της αριστεράς ( δις ) που νομίζουν ότι κατέχουν την απόλυτη αλήθεια και την προπαγανδίζουν αφ’ υψηλού στις “ηλίθιες” μάζες απορρίπτοντας όποιον δεν σκέφτεται πανομοιότυπα με εκείνους.”\nΑλλά είπαμε : Όσα προφέρεις και όσα σκέφτεσαι. Μην είσαι τόσο καχύποπτος πια! Ένα μήνα έχεις εδώ, μην αρχίζεις τη φασαρία. “Πάνω από όλα η ενότητα”. Τι κι αν η προσωρινή πολιτική επιτροπή δεν φρόντισε την “ανοιχτή επιστολή προς όλα τα μέλη του Ε.Πα.Μ.” να την στείλει πράγματι σε όλα τα μέλη του Ε.Πα.Μ.;\nΧρειάστηκαν μόνο τα δύο παραπάνω κείμενα για να γίνω “δημοφιλής” – τουλάχιστον, σε πρώτη φάση, στον Νότιο Τομέα. Προφανώς όμως (και επειδή το σύνδρομο του ροκ σταρ το ξεπέρασα στα δεκαέξι μου), με απασχόλησαν τα αίτια του φαινομένου και όχι το αποτέλεσμα : Ήταν το λυκειακό “popular” των ταινιών του John Hughes, διογκωμένο από ανθρώπους που έψαχναν “εναλλακτικούς ηγέτες”; Ή μήπως κάτι βαθύτερο υπέβοσκε στην αγωνία των μελών; Πλανιόταν άραγε ήδη στην ατμόσφαιρα ένα ανομολόγητο “κάτι–δεν πάει–καλά” συναίσθημα και εμείς που (πιστοί στις παραδόσεις της αθάνατης ελληνικής κοινωνίας) έχουμε μάθει να επιλέγουμε να το κρύβουμε, κατά τα ειωθότα, κάτω από το χαλάκι της “πίστης στους μπροστάρηδες”, βρήκαμε επιτέλους έναν συναγωνιστή που “τα χώνει” για να του πούμε τον πόνο μας;\nΌπως και να ήταν, η δουλειά προχωρούσε και προτίμησα να δώσω έμφαση εκεί. Το καταστατικό που ετοίμαζα είχε τον… ατέλειωτο και ένας λόγος ήταν και αυτός: Καταλαβαίνοντας σιγά–σιγά, όσο περνούσε ο καιρός, γεγονός στο γεγονός, αφενός την πολύ πέρα από τα όρια της ( μη ) λειτουργικότητας ασυνεννοησία στη “βάση”, και αφετέρου την δομική ανεπάρκεια της πολιτικής και της οργανωτικής επιτροπής ( ως “ανεπάρκεια” το ερμήνευα καλοπροαίρετα ακόμα τότε ), έβγαλα το συμπέρασμα ότι η ανάγκη για θεσμούς μέσα στο Ε.Πα.Μ. ήταν άμεση και επιτακτική. Στην προσπάθειά μου λοιπόν να συνεισφέρω σε αυτήν την κατεύθυνση, τρομαγμένος από την υφιστάμενη αναποτελεσματικότητα, έδειξα “υπερβάλλοντα ζήλο” : Το πρώτο καταστατικό που υπέβαλλα ως πρόταση, στις υπεραναλυτικές 150 σελίδες του, πράγματι προσπαθούσε να “προβλέψει τα πάντα” και ως εκ τούτου δεν άφηνε πολλά περιθώρια ( και μάλιστα σε μια τέτοια κοινωνικοπολιτική συγκυρία ) για ευελιξία, ενώ ένα παλλαϊκό μέτωπο πράγματι έπρεπε να μπορεί να λειτουργεί με αντανακλαστικά …αιλουροειδούς. Λάθος που μου επισημάνθηκε, το αποδέχτηκα, και πιστεύω ότι κατάφερα να το διορθώσω με την τελική μου πρόταση που ήταν περίπου η …μισή και, πέραν αυτού, είχε κυρίως απαλλαγεί από τις γραφειοκρατικές αγκυλώσεις και την δογματική αυστηρότητα της πρώτης, διατηρώντας όμως στο ακέραιο όλα τα αμεσοδημοκρατικά χαρακτηριστικά της, θέτοντας στέρεες οργανωτικές βάσεις για την εύρυθμη, καταμερισμένη και αποτελεσματική λειτουργία του Μετώπου και κατοχυρώνοντας αποτελεσματικούς ελεγκτικούς μηχανισμούς απέναντι σε κάθε απόπειρα παρεκτροπής.\nΑς γίνω όμως εδώ πιο συγκεκριμένος, ως οφείλω, σε σχέση με την ασυνεννοησία, την ανεπάρκεια και την αναποτελεσματικότητα. Χωρίς να παραγνωρίζω σε καμία περίπτωση την ύψιστη σπουδαιότητα του οικονομικού σκέλους ( απλά δεν είχαμε λεφτά, πώς να το κάνουμε ), προφανώς για πολλά από τα προβλήματά μας το οικονομικό δεν ήταν η αιτία. Για παράδειγμα, η ασυνεννοησία στις συνελεύσεις των Πυρήνων και των Τομέων ( ατέρμονες συζητήσεις χωρίς συμπεράσματα και αποφάσεις, αδυναμία ιεράρχησης δράσεων, αδυναμία εκτέλεσης δράσεων πέραν των “πεπατημένων” κλπ ) οφειλόταν σε μεγάλο ποσοστό στην έλλειψη σαφούς καθηκοντολογίου, καταμερισμού εργασιών και θεσμικού μπούσουλα οργάνωσης εξειδικευμένων ομάδων εργασίας με δημοκρατικό τρόπο. Άρα στην έλλειψη καταστατικού. Άρα στην καθυστέρηση του Συνεδρίου.\nΚαι κάπως έτσι, περνάμε στην ανεπάρκεια. Ή μήπως τελικά δεν ήταν ανεπάρκεια; Η υπερβολική καθυστέρηση (στα όρια της απραξίας και της… υποψίας) που επέδειξε η προσωρινή πολιτική επιτροπή σε σχέση με αυτό που ήταν το πρώτιστο καθήκον της, δηλαδή την σύγκλιση του ιδρυτικού Συνεδρίου, αντικαταστάθηκε ξάφνου ( και όσο πλησίαζαν οι εκλογές ) από μια εξίσου λανθασμένη υπερεπιτάχυνση των διαδικασιών (γνωστή και με το νεοελληνικό ιδίωμα “τούρλα του Σαββάτου”).\nΤο ( υπερβολικό ) χρονικό διάστημα όμως που μεσολάβησε ανάμεσα στα δύο αυτά άκρα, ήταν το χειρότερο πράγμα που συνέβη στο Ε.Πα.Μ. Εκεί ήταν που “χάθηκε το παιχνίδι” και όχι σε όσα ακολούθησαν ( Συνέδριο, εκλογικές συνεργασίες κλπ ). Τα όσα ακολούθησαν ήταν απλά τοπροδιαγεγραμμένο αποτέλεσμα του ότι, δοθέντος αυτού του χρονικού διαστήματος, του οργανωτικού χάους, της μη νομιμοποίησης επιτροπών, προσώπων και διαδικασιών, της γενικότερης αίσθησης “προσωρινότητας” και άρα εκ των πραγμάτων αυθαιρεσίας, αλλά και της παλαιοκομματικής νοοτροπίας από την οποία κάποιοι που εντάχθηκαν / παρείσφρυσαν στο Ε.Πα.Μ. ήταν ποτισμένοι μέχρι το μεδούλι, συγκεκριμένα μέλη της προσωρινής πολιτικής επιτροπής ( και επειδή η εξουσία ως γνωστόν γλυκαίνει, ειδικά όταν σερβίρεται χωρίς κανόνες ) πρόλαβαν να αποκτήσουν συλλογική αυτοσυνείδηση ως κάτι πάνω και έξω από τα “απλά μέλη”.\nΗ γνωστή “αυλή” λοιπόν, δυστυχώς, είχε δημιουργηθεί. Και θα έδειχνε σύντομα τα δόντια της, μια και κάθε μιμιδιακό μόρφωμα που αποκτά αυτοσυνείδηση ( από μια κομματική νομενκλατούρα μέχρι τον… Τερμινέιτορ στην γνωστή ταινία ), θέτει ως πρωταρχικό στόχο του, νομοτελειακά, την διατήρηση της ομοιόστασής του με κάθε μέσο και κόστος. Ακόμα κι αν αυτό το κόστος μπορεί να είναι η καταστροφή του ίδιου του Ε.Πα.Μ. Τουλάχιστον του αρχικού Ε.Πα.Μ., του Ε.Πα.Μ. της Ιδρυτικής του Διακήρυξης, του Ε.Πα.Μ. των μελών του, του Ε.Πα.Μ. της δημοκρατίας στο εσωτερικό του, του Ε.Πα.Μ. της πρωτοπόρας σύλληψης του “Ενιαίου” και του “Παλλαϊκού”.\nΦυσικά, δεν θέλω ( και δεν πρέπει ) να τα ισοπεδώσω όλα. Και προφανώς δεν ήταν όλα τα μέλη των δύο προσωρινών επιτροπών “αυλή”. Ίσως ούτε τα περισσότερα. Ούτε με ενδιαφέρει να “δώσω ποσοστά” παριστάνοντας τον γκουρού της εύκολης κριτικής. Ούτε παραγνωρίζω την εργώδη προσπάθεια πολλών συναγωνιστών από τις δύο προσωρινές επιτροπές για την ανάπτυξη του Ε.Πα.Μ., και μάλιστα όταν με πενιχρά μέσα είχαν να “κάνουν ζάφτι” έναν τεράστιο φόρτο δουλειάς. Ούτε, ούτε, ούτε…\nΆλλο είναι αυτό που λέω : Μας ικανοποιόύσε αυτό; Το ότι δηλαδή το φαινόμενο δεν ήταν καθολικό και άρα θα μπορούσε να καταστεί “ελεγχόμενο”; Σοβαρά; Και γιατί να πρέπει να μπούμε καν σε αυτήν την διαδικασία; Στο κάτω–κάτω, ήρθαμε ή όχι στο Ε.Πα.Μ., πέρα από όλα τα υπόλοιπα, και για να ξεφύγουμε από όλες αυτές τις παλαιοκομματικές αηδίες; Το νέο ήθος που υποτίθεται ότι πρεσβεύαμε, δεν έπρεπε πριν από όλα να αντανακλάται στην ίδια μας την εσωτερική λειτουργία; Και ποιός μας εγγυάται ότι αύριο, παίρνοντας την κοινωνία στα χέρια μας ( …λέμε τώρα ), δεν θα την καταντούσαμε “κατ’ εικόνα και καθ’ ομοίωση” μία από τα ίδια, όσο εμείς, ή ένα κρίσιμο ποσοστό από εμάς ( στο κέντρο των αποφάσεων όμως ), μέναμε αδιόρθωτοι;\nΑπό εκεί και πέρα, το σκηνικό φάνηκε σιγά–σιγά να στήνεται στην εξέδρα της πρόθεσης. Ή, για να είμαι ακριβοδίκαιος, της σύγκρουσης των προθέσεων. Βέβαια, πέρα από την ( όποια ) πρόθεση, υπήρχε και η αντικειμενική ανεπάρκεια. Για παράδειγμα, τα αντανακλαστικά της προσωρινής πολιτικής επιτροπής απέναντι σε σοβαρές απειλές για την υπόληψη του Μετώπου ( απαράδεκτα βιντεάκια από μέλη του Ε.Πα.Μ. που προπαγάνδιζαν πράγματα εκ διαμέτρου αντίθετα με τις Αρχές μας ) αποδείχθηκαν απλώς ανεκδιήγητα. Όμως, τα λάθη είναι ανθρώπινα. Από την άλλη, και η ( όποια ) πρόθεση, βρε αδερφέ, ανθρώπινη είναι. Επιστημονικά, το “ανθρώπινο φαινόμενο” είναι πολυπαραγοντικό και ιδιαζόντως περίπλοκο… Ή όχι;\nΌπως και να ήταν, η δουλειά προχωρούσε κι άλλο και προτίμησα να δώσω έμφαση εκεί. Κάποτε λοιπόν το καταστατικό ετοιμάστηκε. Και αναρτήθηκε. Πέρα από συμφωνίες ή διαφωνίες, και μακριά από το να νιώσω κολακευμένος, αποφάσισα να κατευθύνω τις προσπάθειές μου στην προάσπιση του ( για εμένα ) δημοκρατικού αυτονόητου. Το οποίο αυτονόητο είχε ήδη δεχθεί ένα ( ακόμη ) σοβαρό πλήγμα. Και μάλιστα με την μορφή Δημοψηφίσματος ( ενώ δε θα έπρεπε να είναι καθόλου μα καθόλου έτσι ).\nΜα, τι άλλη επιλογή είχαμε; Μήπως (ουσιαστικά) καμία; Για ποιό λόγο η ερώτηση και όλο το μακροσκελές συνοδευτικό κείμενο έπαιρνε τόσο “ασφυκτική” θέση υπέρ της μίας άποψης; Γιατί δεν υπήρχε η δυνατότητα να ψηφίσουμε όλες τις επιλογές ( κόμμα, σωματείο, αστική μη κερδοσκοπική εταιρεία, τίποτα ) και να προβλέπεται μία δεύτερη αναμέτρηση ανάμεσα στις δύο επικρατέστερες επιλογές της πρώτης; Αν κάποιος ( για τον όποιον λόγο ) επιθυμούσε το Ε.Πα.Μ. να αποκτήσει τη νομική μορφή του σωματείου, πώς θα το ψήφιζε αυτό αφού δεν υπήρχε η δυνατότητα; Θα ψήφιζε απλά “Όχι”; Και αν το “Όχι” τελικά επικρατούσε, πώς θα ξέραμε αν η πλειοψηφία ήθελε “όχι κόμμα αλλά σωματείο” ή “ούτε κόμμα ούτε τίποτα”; Γιατί δεν προβλέφθηκε το “Λευκό”, ή το τι θα γινόταν στην περίπτωση ισοψηφίας; Ποιός και γιατί φοβόταν τον πλουραλισμό των απόψεων;\nΚαι έτσι, φτάνουμε λίγο πριν το Συνέδριο : Έχουν διαφανεί προ πολλού οι “άξονες” και οι “αντιάξονες”, οι διαβόητες “ισορροπίες”. Η ερμηνεία κάποιων …φθινοπωρινών φαινομένων ( αποχωρήσεις, διαγραφές ) που μέχρι τώρα ντυνόταν φιλάρεσκα τον μανδύα των ιδεολογικών διαφορών, άρχιζε να δοκιμάζει την prêt-à-porter συλλογή του ξεκαθαρίσματος λογαριασμών. Τα “δόντια” που λέγαμε, από μια αυλή που ετοίμαζε την τελική της επίθεση για την άλωση του Ε.Πα.Μ. : Ακόμα και ( ή μάλλον, καλύτερα, κυρίως ) συναγωνιστές με το επίπεδο, το κύρος και την προσφορά ενός Δημήτρη Πατέλη, άρχισαν να γίνονται αντικείμενο εμπάθειας και κριτικής επιπέδου λαχαναγοράς, επειδή έσπευσαν από την πρώτη στιγμή (ως όφειλαν) να στηλιτεύσουν την εξελισσόμενη παρεκτροπή του Ε.Πα.Μ. από τις θέσεις της Ιδρυτικής του Διακήρυξης και την σταδιακή του μετάλλαξη σε ένα αρχηγικό μόρφωμα, κυρίως μέσα από μία παγιωμένη κατάσταση μιντιακής μονοκρατορίας.\nΠώς όμως είχε προλάβει να στρεβλωθεί έτσι η όλη κατάσταση, ειδικά σε σχέση με τα μίντια του Ε.Πα.Μ.; Και πάλι έφταιγε η καθυστέρηση του Συνεδρίου, η καθυστέρηση της αποκρυστάλλωσης των θεσμών και των λειτουργιών μας : Γιατί, εντάξει, ο συναγωνιστής που είναι πράγματι ο καλύτερος στην προβολή των θέσεών μας, ας τις προβάλλει. Και εντάξει, όσο τα πράγματα είναι ακόμα προσωρινά και “χύμα”, ας πάρει και κάποιες πρωτοβουλίες σε σχέση με το τί θα πει και πού θα το πει. Όταν όμως αυτό το “ελέω ανοργανωσιάς” προσωρινό προνόμιο αρχίζει και παρερμηνεύεται ως ντε φάκτο δικαίωμα, και όταν η αυλή, καταλαβαίνοντας εύστοχα ότι το αδύνατο σημείο του ( όπως αποδείχτηκε ) άπειρου στην διαχείριση της ξαφνικής δημοσιότητας συγκεκριμένου συναγωνιστή είναι το …χειροκρότημα, τον “ντοπάρει” επίτηδες προς αυτή την κατεύθυνση, μια και “γύρω–γύρω–όλοι από τον ( αυθαιρέτως χρισθέντα ) αρχηγό βολευόμαστε και εμείς”, τότε τα πράγματα δεν πάνε καλά. Δεν πάνε καθόλου καλά.\nΣε αυτό το σημείο πάντως, και για να είμαι έντιμος, θα πρέπει να αναφέρω ότι το χειρότερο περί αυλής σενάριο που ακούγεται τον τελευταίο καιρό ( ότι δηλαδή κάποια μέλη της ήταν “φυτευτά” στο Ε.Πα.Μ., με σκοπό εξ αρχής να εκμεταλλευτούν την – ταλαντευόμενη – πολιτική αμετροέπεια του συγκεκριμένου συναγωνιστή ώστε να εξουδετερώσουν την – αδιαμφισβήτητη – οικονομική του ιδιοφυία ) δεν με βρίσκει σύμφωνο. Το “χέρι μου στη φωτιά” βέβαια δεν το βάζω για κανέναν ( όπως και ξέρω ότι κανένας δεν το κάνει για εμένα ή τον κάθε εμένα ), αλλά οι αντιδράσεις ( τουλάχιστον σε συναισθηματικό επίπεδο ) όλων των λεγόμενων “ηγετικών” μελών, τώρα που το Ε.Πα.Μ. δείχνει να αυτοκαταστρέφεται, μαρτυρά ότι κατά πάσα πιθανότητα δεν ήταν αυτός ο σκοπός τους.\nΠίσω στην …ιστορία μας όμως : Ήταν πια φανερό λοιπόν, λίγο πριν το Συνέδριο, ότι η προαναφερθείσα μιντιακή μονοκρατορία αποτελούσε πλέον τον μεγαλύτερο εχθρό του Μετώπου :Όποιος ελέγχει την πληροφορία ελέγχει τα πάντα, και μπορεί, εν όψει Συνεδρίου, να πλασαριστεί στην “μάχη για το Ε.Πα.Μ.” σε καλύτερη θέση.\nΜόνο που ξεχνάμε κάτι, βρε συναγωνιστές. Το ότι η “μάχη του Ε.Πα.Μ.” δεν είναι αυτή. Δεν θα έπρεπε να είναι αυτή! Ο πραγματικός εχθρός είναι απέξω, όχι μέσα στις τάξεις μας. Και έχει όνομα : Λέγεται άλωση και κατοχή της χώρας, της χώρας ΜΑΣ, από το πολυεθνικό νεοφιλελεύθερο χρηματοπιστωτικό σύστημα και τα ντόπια τσιράκια του. Και εμείς τι κάνουμε;;\nΤρώμε τα μουστάκια μας; Τσακωνόμαστε σαν τα κοκόρια; Προσπαθούμε να “πιάσουμε στασίδι” δίπλα στον “φυσικό ηγέτη” ( !! ) ώστε να …βγούμε βουλευτές; Τι;\nΜε μια τέτοια ατμόσφαιρα να είναι πλέον παγιωμένη, τα όσα ακολούθησαν από εκεί και πέρα ήταν απλώς εξωφρενικά : Ίντριγκες, σούπα–μούπες, μυστικές διαπραγματεύσεις, διαγραφές, απειλές για διαγραφές ή αποχωρήσεις, προειλημμένες αποφάσεις κονκλαβίων, εγκάθετοι σύνεδροι σε διατεταγμένες αποστολές… Ξεκατινιάσματα επιπέδου κουτσομπολίστικης εκπομπής…\nΔύο εβδομάδες πριν το Συνέδριο, με καλεί η προσωρινή πολιτική επιτροπή και μου αναθέτει τον “συντονισμό” μιας επιτροπής καταστατικού, επειδή “έχω κάνει καλή δουλειά με το καταστατικό μου”. Μέλη αυτής της επιτροπής καταστατικού είχαν οριστεί όλοι όσοι είχαν ανεβάσει πρόταση καταστατικού στον κεντρικό ιστότοπο του Ε.Πα.Μ., συν τέσσερα μέλη της προσωρινής πολιτικής επιτροπής ( αναφέρω αλφαβητικά : Αποσκίτης Λεωνίδας, Δουλφής Γιάννης, Καζάκης Δημήτρης, Κυπριώτης Δημήτρης. Μάλιστα, με την εξαίρεση του Λεωνίδα Αποσκίτη, οι υπόλοιποι συναγωνιστές είχαν “διπλή” ιδιότητα μια και είχαν καταθέσει και οι ίδιοι προτάσεις καταστατικού ).\nΑρνούμενος τον ανούσιο τίτλο του “συντονιστή”, τους λέω ότι απλά θα αναλάβω να συγκαλέσω την επιτροπή – να κανονίσω το πρώτο ραντεβού. Η οδηγία που παίρνω ( παρουσία πολλών μαρτύρων ) είναι ότι αυτή η επιτροπή πρέπει να κάνει “κωδικοποίηση των επιμέρους προτάσεων και σύνθεσή τους”. Τους λέω ότι έχω μελετήσει όλες τις προτάσεις πολύ καλά και ότι αποκλείεται από όλες τους (δεκαοκτώ) να προκύψει συνθετικά μόνο μία, γιατί κάποιες είναι τελείως διαφορετικής φιλοσοφίας. Όμως, με διάθεση για συναίνεση, μπορεί τελικά να προκύψουν γύρω στις τέσσερις προτάσεις ( και όπως αποδείχθηκε, έπεσα μέσα μέχρι κεραίας ), ώστε να διευκολύνουμε το έργο των συνέδρων. Μου ανταπαντούν ότι συμφωνούν και “κάντε ό,τι μπορείτε παιδιά να συνθέσετε τις προτάσεις, άλλωστε σε δεύτερη φάση στο Συνέδριο οι σύνεδροι θα φτιάξουν μια νέα επιτροπή που θα αναλάβει μια πρόσθετη επεξεργασία των όσων προτάσεων θα έχουν μείνει ώστε να τις ενώσουν περαιτέρω” (πράγμα που τελικά δεν έγινε ποτέ, όπως και με τις υπόλοιπες επιτροπές συνέδρων που δήθεν θα δημιουργούνταν για να επεξεργαστούν διάφορα θέματα).\nΈτσι, η επιτροπή καταστατικού συγκλήθηκε και το αποτέλεσμα μας εξέπληξε όλους ευχάριστα : Δώδεκα άγνωστοι ( ως επί το πλείστον ) μεταξύ μας άνθρωποι από την Αθήνα, και άλλοι πέντε εκτός Αθηνών, με εντελώς διαφορετικές προτάσεις και ελάχιστο χρόνο στη διάθεσή μας, καταφέραμε σε δέκα μέρες, μέσα από πυρετώδεις συνεδριάσεις ( με τα όποια προβλήματα, κυρίως διαδικαστικά ), να ενώσουμε δεκαέξι προτάσεις σε τρεις. Με την εξαίρεση του συναγωνιστή Γιάννη Δουλφή, τα άλλα τρία μέλη της προσωρινής πολιτικής επιτροπής δεν ήρθαν ούτε σε μία συνεδρίαση. Έτσι, θεωρώντας φυσικά ότι δεν έχουμε δικαίωμα να “πειράξουμε” τις προτάσεις των συναγωνιστών Δημήτρη Καζάκη και Δημήτρη Κυπριώτη, μια και δεν συμμετείχαν στις συνεδριάσεις, και με τον συναγωνιστή Γιάννη Δουλφή, ως μέλος της προσωρινής πολιτικής επιτροπής, να έχει αναλάβει την ενημέρωσή της για την πορεία των εργασιών, τις αφήσαμε ως είχαν και ασχοληθήκαμε με τις υπόλοιπες. Παρόλα αυτά, να σημειωθεί εδώ και το ότι, οι δύο προτάσεις από τις τρεις ( αυτές από την Αθήνα ) επηρεάστηκαν και “μπολιάστηκαν” σε αρκετά σημεία από την πρόταση του συναγωνιστή Δημήτρη Καζάκη (προφανώς αναφέρομαι στην πρώτη πρόταση, όχι σε εκείνη που ο ίδιος παρουσίασε λίγο πριν το Συνέδριο και που τότε ακόμα δεν υπήρχε).\nΚαι τότε, η αντίδραση κάποιων μελών της προσωρινής πολιτικής επιτροπής σε ένα θέμα που φαινόταν εντελώς διαδικαστικό, έπεσε σαν κεραυνός εν αιθρία :\nΔηλαδή φτιάξατε μια επιτροπή 17 ανθρώπων ( !! ) που συνεδρίαζαν 7 ώρες την ημέρα κάθε δεύτερη ημέρα για 10 ημέρες, πολλές φορές μην πηγαίνοντας στις δουλειές τους, για να κάνουν τη δουλειά που ένας / μια γραμματέας θα έκανε σε δύο ώρες;\nΤην επόμενη κιόλας μέρα, οι μάσκες έπεσαν πλήρως, και επιβεβαιώθηκαν πρακτικά και ξεκάθαρα όλα τα παραπάνω περί αυλής, μιντιοκρατίας και αμετροέπειας : Ο συναγωνιστής Δημήτρης Καζάκης επέλεξε να πληροφορηθεί μονόπλευρα το όλο ζήτημα, χωρίς να μας πάρει ούτε ένα τηλέφωνο για να μας ρωτήσει “βρε παιδιά, τι έγινε ακριβώς;”. Ακόμα χειρότερα, εκμεταλλευόμενος την προνομιακή του θέση στο “Ράδιο Χωρίς FM”, και χωρίς να λογαριάσει την ανάγκη για ενότητα του Ε.Πα.Μ. εν όψει του Συνεδρίου, προχώρησε σε ένα τριήμερο κρεσέντοπρωτοφανούς υπέρβασης των ορίων της δικαιοδοσίας του, του εμπεριστατωμένου πολιτικού διαλόγου αλλά και της συμβατικής ευπρέπειας, λοιδορώντας την επιτροπή καταστατικού ( και όχι μόνο ), και θεωρώντας τελικά, έχοντας χάσει κάθε μέτρο ( από τα όσα έλεγε, όχι μόνο σε σχέση με το καταστατικό, αλλά και γενικότερα ), ότι το Ε.Πα.Μ. είναι …ο ίδιος!!\nΑναφέρω επιγραμματικά, αν και είναι πλέον πασίγνωστα :\n“Ήρθε ο καιρός του κουρέματος ”, “θα τους κάνω ηλεκτροσόκ”, “με δονητές θα βγουν οι γαιοσκώληκες”, “ένα δημοκρατικό κίνημα χρειάζεται …φυσικό ηγέτη!! ( άραγε την δομική αντίφαση την παρατηρεί εδώ κανείς, σαν τον «ελέφαντα μέσα στο δωμάτιο»; ) και φυσικός ηγέτης είναι αυτός που αναδεικνύεται από τον κόσμο” κλπ κλπ κλπ…\nΠροφανώς, σε τόσο ακραίες περιπτώσεις βοναπαρτισμού, ο μόνος αντίλογος που έχει νόημα είναι η “αβάσταχτη βαρύτητα του …αυτονόητου”. Αντιγράφω λοιπόν αυτολεξεί από την Ιδρυτική Διακήρυξη :\nΝα συμπληρώσω εδώ, ότι όλο το παραπάνω στημένο μιντιακό παραλήρημα έλαβε χώρα χωρίς φυσικά εμείς να έχουμε ως επιτροπή καταστατικού ούτε τη δυνατότητα απάντησης ( τουλάχιστον όχι ίδιου βεληνεκούς με όρους μαζικού ακροατηρίου ), αλλά ούτε και τη διάθεση απάντησης, τουλάχιστον όχι σε τέτοιο επίπεδο, μιας και επιλέξαμε συνειδητά να μην πολώσουμε, για το καλό του Μετώπου, την ατμόσφαιρα.\nΚαι για να προλάβω εδώ τους (καλοπροαίρετα) δύσπιστους αναγνώστες : “Ααααααα, δηλαδή «πάνω από όλα η ενότητα» μας λέει ο Λυμπερόπουλος ο …αφελής, ή ο Λυμπερόπουλος που μας το παίζει αφελής”. Δεν είναι όμως έτσι : Αν ήθελα να διαλύσω το Ε.Πα.Μ., όλοι ξέρουν ότι στο Συνέδριο μου δόθηκε η ευκαιρία να το κάνω και ( προφανώς ) δεν το έκανα. Συνεχίζουμε.\nΗ αδιανόητη όσο και τραγελαφική θέση λοιπόν εκείνων των μελών της προσωρινής πολιτικής επιτροπής που θεώρησαν ότι είχαμε κάνει ως επιτροπή καταστατικού κάτι “επιλήψιμο”, ήταν ότι προσπαθήσαμε να “θάψουμε” το καταστατικό του Δημήτρη Καζάκη ώστε να μην φτάσει στο Συνέδριο ( θέση που ο εν λόγω συναγωνιστής εντελώς άκριτα συμμερίστηκε ). Το γεγονός ότι είχαμετονίσει πως όσες προτάσεις δεν είχαμε την ευχέρεια ή την δικαιοδοσία να επεξεργαστούμε, προφανώς θα πάνε στο Συνέδριο αυτούσιες, για κάποιον ανεξήγητο λόγο αγνοήθηκε ( κατά το “πνιγόμαστε σε μια κουταλιά νερό” ).\nΑλλά πέρα από αυτό : Ας πούμε ότι 17 ( υπενθυμίζω : μεταξύ μας άγνωστοι!! ) άνθρωποι γίναμε συνωμότες εναντίον του Δημήτρη Καζάκη, έτσι, ξαφνικά, επειδή μας ήρθε. Και εγώ ο “συντονιστής”, αρχισυνωμότης. (Παν)ηλίθιο όμως δεν με έχει πει ποτέ κανένας. Αν ήθελα λοιπόν να “συνωμοτήσω”, θα επέλεγα τον μόνο τρόπο ώστε …να μην τα καταφέρω; Αφού πολύ απλά, όπως είχε κάθε δικαίωμα, ο ( κάθε ) Δημήτρης Καζάκης θα έλεγε : “Έτσι μου είστε; Κι εγώ τότε καταθέτω το καταστατικό μου απευθείας στο Συνέδριο”. Θα το αρνιόταν αυτό η προσωρινή πολιτική επιτροπή;Στον …Δημήτρη Καζάκη;;\nΚαι φτάνουμε στο Συνέδριο… Ε, αυτά πια τα ξέρουν και οι πέτρες :\n· Παρωδία εκλογή ( άρα δηλαδή επιβολή ) …αντικειμενικού προεδρείου ( το οποίο επί τρεις ημέρες παρενέβαινε “ετσιθελικά” όπου και όπως ήθελε ), έπειτα από ανύπαρκτη κατάθεση υποψηφιοτήτων και ανύπαρκτη ψηφοφορία για κάθε μέλος του προεδρείου ξεχωριστά.\n· Καμία εκλογή ( άρα δηλαδή επιβολή ) εισηγήσεων και εισηγητών, έπειτα από ανύπαρκτη κατάθεση υποψηφιοτήτων και ανύπαρκτη ψηφοφορία για κάθε θέμα εισήγησης ή για κάθε εισηγητή ξεχωριστά.\n· Μηδενικός απολογισμός πεπραγμένων.\n· “Σκασμός μιλάω” και απαράδεκτοι προπηλακισμοί συναγωνιστών μας που τόλμησαν ( !! ) να διαμαρτυρηθούν για αυτή την φράση.\n· Αυλοκόλακες χειροκροτητές δια πάσαν νόσον και πάσαν …νόσον.\nΕγκάθετοι κατήγοροι εναντίον του συναγωνιστή Δημήτρη Πατέλη ( που πήραν όμως την απάντηση που έπρεπε από την συντριπτική πλειοψηφία των συνέδρων ).\n· Παρατηρητές με κάρτες συνέδρων, και όχι από λάθος της ( κατ’ εξαίρεση άψογης ) Γραμματείας Συνεδρίου.\n· Συλλογή υπογραφών για να χρισθεί… πρόεδρος του Ε.Πα.Μ. συγκεκριμένος σύνεδρος ( μαντέψτε ποιός ).\n· Καθυστέρηση της διαδικασίας εκλογής Ε.Σ.Σ., με αποτέλεσμα να αποχωρήσουν λόγω του ταξιδιού επιστροφής συγκεκριμένοι σύνεδροι από την επαρχία και να μην προλάβουν να ψηφίσουν.\nΌσο για την φοβερή …“μάχη για το καταστατικό”, απλά θα πω, σε ό,τι με αφορά, πως ειλικρινά έκανα οτιδήποτε περνούσε από το χέρι μου ώστε εκείνο το βράδυ του Σαββάτου να επιτευχθεί ( στην κόψη του ξυραφιού, άρθρο προς άρθρο ) η χρυσή τομή ( ή ο συμβιβασμός, αν προτιμάτε, δεν φοβάμαι τις λέξεις ) ανάμεσα στην κλιμακωτά ( από Marcia Moderato έως ενίοτε Prestissimo ), συνειδητά και αλαζονικά απειλούμενη ενότητα του Ε.Πα.Μ. από τη μία, και σε ένα καταστατικό που θα ήταν όσο το δυνατόν λιγότερο ΣΤΑΛΙΝΙΚΟ από την άλλη. Όμως, παρόλο που,σε αυτό ακριβώς το σημείο, “παίζω στην έδρα μου”, με την έννοια ότι θα μπορούσα να γράψω …άλλες τόσες σελίδες για το τι ακριβώς ( σε επίπεδο προσωπικών διαλόγων ) έγινε στην διαβόητη διαπραγμάτευση, θα επιλέξω, ελπίζοντας να ακολουθήσω μαθητεία πολιτικής ενάργειας ( ή, αν μη τι άλλο, να αποποιηθώ το δέλεαρ της επί προσωπικού κριτικολαγνείας ), να μην το κάνω. Η επιστολή μου είναι πολιτική και έτσι θα παραμείνει.\nΚουτσά–στραβά όμως, το Συνέδριο τελείωσε. Λίγες μέρες μετά λοιπόν, το μεγάλο Σάββατο, ειδοποιούμαι ( τελευταία στιγμή και μέσω άλλου μέλους του Ε.Σ.Σ., δηλαδή όχι επίσημα ), ότι στον Βόρειο Τομέα συγκαλείται ( από ποιόν; ) έκτακτη άτυπη συνεδρίαση “μελών του Ε.Σ.Σ. που είναι στην Αθήνα” ( ;; ) για να μιλήσουμε για τις εκλογικές συμμαχίες. Το παράτυπο της όλης διαδικασίας ολοκληρώθηκε από :\n· Το ότι υπήρξαν μέλη του Ε.Σ.Σ. που δεν ειδοποιήθηκαν καν, αν και βρίσκονταν στην Αθήνα.\n· Το γεγονός ότι κανείς δεν ερωτήθηκε για το προεδρείο της συγκεκριμένης συνάντησης.\n· Το ότι άτομα εκτός Ε.Σ.Σ. παρευρίσκονταν και είχαν δικαίωμα λόγου χωρίς επίσης αυτό να έχει αποφασιστεί από κανέναν.\nΚαι φτάνουμε στην Τρίτη του Πάσχα. Συγκαλείται ( νόμιμα αυτή τη φορά ) το Ε.Σ.Σ., υποτίθεται για να αποφασίσει για τις εκλογικές συμμαχίες. Εκεί όμως απλά μας …ανακοινώνεται ( !! ) η συμμαχία στα πλαίσια του Μετώπου του ΟΧΙ ( η οποία είχε “διαρρεύσει” ήδη από τη Δευτέρα ) , με τις γνωστές και μη εξαιρετέες φίλιες δυνάμεις – και με την αίολη δικαιολογία ότι η συμμαχία αυτή είναι φυσικό επακόλουθο της σχετικής απόφασης του Συνεδρίου!!\nΗ απόφαση του Συνεδρίου αναφερόταν γενικά στις εκλογικές συμμαχίες, και όχι στην ( όποια ) συγκεκριμένη συμμαχία. Παραθέτω :\nΆρα, πέραν της γενικής κατεύθυνσης ( καμία διαφωνία επ’ αυτού ), κάθε συγκεκριμένηπρόταση για συμμαχία κανονικά θα έπρεπε :\n· Να αποφασιστεί ( και όχι απλά να επικυρωθεί ως τετελεσμένο γεγονός ) από το Ε.Σ.Σ., μια και μόνο εκείνο, βάση του καταστατικού ( Άρθρο 35 ) “έχει την ευθύνη του κεντρικού συντονισμού με βασική αρμοδιότητα να επιβλέπει την εφαρμογή των αποφάσεων του συνεδρίου και να συντονίζει κεντρικά την δράση του Ε.Πα.Μ.”\n· Να εξεταστεί σε σχέση με τη συμβατότητά της με την Ιδρυτική Διακήρυξη του Ε.Πα.Μ., από την οποία αντιγράφω την ακόλουθη παράγραφο :\n“Η διέξοδος από την κρίση απαιτεί περισσότερη, βαθύτερη και όχι λιγότερη δημοκρατία. Απαιτεί τον λαό διαρκώς στο προσκήνιο, όχι θεατή και θύμα των εξελίξεων. Απαιτεί μια νέα εξουσίαμε τον λαό στα κέντρα των αποφάσεων και όχι ένα διεφθαρμένο σύστημα κυβερνητικής απολυταρχίας. Απαιτεί την κατάκτηση της δημοκρατίας μέσα από την αυθεντική κατοχύρωση της λαϊκής κυριαρχίας και της εθνικής ανεξαρτησίας.”\nΔεν θα μιλήσω για “γραφικούς”, “ρεζίλι” κλπ. Τα έχουν πει τόσοι άλλοι, και δυστυχώς ( δεν χαίρομαι με την κατάντια του Ε.Πα.Μ., κάθε άλλο ) στις 7 Μαΐου θα τα πούνε πολύ περισσότεροι.Θα αφήσω όμως στην κρίση του οποιουδήποτε το αν συνεργαζόμαστε με δημοκράτες και με “αδιάφθορους ( όχι απαραίτητα στο οικονομικό επίπεδο ) μη κυβερνητικούς και μη απολυταρχικούς”. Τόσο απλά.\nΑς προσθέσουμε όμως εδώ και κάτι ακόμα που είναι πάρα μα πάρα πολύ σημαντικό : Λέγαμε ότι οι εκλογές δεν είναι αυτοσκοπός, αλλά “μία ακόμα μάχη”. Άραγε μάχη για το Ε.Πα.Μ. ή για την χώρα; Αν “η πολιτική συμμαχιών είναι για το Ε.Πα.Μ. ζήτημα αρχών”, και η μεγαλύτερη Αρχή μας είναι να ( προσπαθήσουμε να ) σώσουμε τον τόπο, τότε για ποιόν λόγο η μη κάθοδός μας στις εκλογές και η συνακόλουθη άνευ όρων υποστήριξη των αντιμνημονιακών σχηματισμών ( άρα, υπό αυτή την έννοια, συμμαχία ) που σίγουρα θα μπουν στη Βουλή ( δηλαδή, με λίγα λόγια, η ψήφος κατά συνείδηση ), δεν συνάδει με την απόφαση του Συνεδρίου; Μέτωπο είμαστε, μετωπικά σκεφτόμαστε.. Έτσι δεν είναι; Μα ναι, ( υποτίθεται ότι ) έτσι σκεφτόμαστε στο Ε.Πα.Μ., χωρίς “καρεκλοκενταυρισμούς” και “βουλευτολαγνεία” …Όχι;\nΤώρα δηλαδή που κατεβαίνουμε στις εκλογές, και που είναι κοινός τόπος ότι οι προσδοκίες μας έχουν άνω φράγμα το 1%, ποιόν εξυπηρετούμε που θα κόψουμε χωρίς λόγο ψήφους ( και πιθανόν και έδρες ) από το αντιμνημονιακό μπλοκ; Γιατί δεν το λογαριάσαμε ΑΥΤΟ; Ανάμεσα στο “φιλο–” και στο “ματαιο–”, ποιό συνθετικό επιλέγει η “δόξα”στο δρόμο της προς την κάλπη;\n“Ποτήρια γεμάτα με νερό αναζητούν σταγόνες για να ξεχειλίσουν. Πληροφορίεςwww.epam–hellas.gr”.\nΤι κάνεις λοιπόν σε αυτήν την περίπτωση που το ποτήρι πια ξεχειλίζει; Προφανώς …τα βροντάς και φεύγεις. Δεν πρέπει ποτέ να ξεχνάμε ότι το ( κάθε ) Ε.Πα.Μ. το αγαπάμε “τρίτο χέρι” : αγαπάμε τη χώρα και τον λαό, άρα στρατευόμαστε στον αντικατοχικό αγώνα, άρα εντασσόμαστε στο ( κάθε ) Ε.Πα.Μ. που πιστεύουμε ότι εξυπηρετεί αυτόν τον αγώνα καλύτερα. Άλλο πράγμα ο σκοπός, άλλο πράγμα το μέσο. Και όταν τελικά αυτά τα δύο, για τους όποιους λόγους, καταλήγουν να συγκρούονται, προφανώς και δεν υπάρχει δίλημμα του τι πρέπει να επιλέξουμε.\nΌμως, την Δευτέρα, λίγο μετά την “διαρροή” της πληροφορίας για την συγκρότηση του Μετώπου του ΟΧΙ, μου …“σφηνώθηκε” στο μυαλό μια αιρετική ιδέα : Κι αν δηλαδή, εδώ που φτάσανε τα πράγματα, με το Ε.Πα.Μ. να σύρεται από την “ηγεσία” του σε μία κατ’ ουσίαν ακροδεξιά πολιτική συμμαχία, μπορούσαμε ( άξαφνα ) να πετύχουμε κάτι που δεν το είχαμε καν σκεφτεί; Μήπως το διαφαινόμενο κύκνειο άσμα του Ε.Πα.Μ. ( το Μέτωπο του ΟΧΙ ) είχε τη δυνατότητα ( …κατά λάθος ) να εξυπηρετήσει τον αντικατοχικό αγώνα από ένα μετερίζι εντελώς διαφορετικό; Μήπως να στηρίξω το Ε.Πα.Μ. στις εκλογές με όλες μου τις δυνάμεις, όσο απόλυτα κι αν διαφωνώ, μια και …υπάρχει λόγος;\nΩ, τι ειρωνεία! Τι τραγική ειρωνεία, θεέ μου! Τι κατάντια για ένα “Παλλαϊκό Μέτωπο” να είναι χρήσιμο πια μόνο ως ακροδεξιό ανάχωμα, ώστε να κόψει ψήφους από τους άλλους σχηματισμούς της άκρας δεξιάς ( μια και πλέον το πολιτικό ακροατήριο είναι σε μεγάλο ποσοστό κοινό ), για να …μείνουν τελικά όλοι έξω από τη Βουλή!\nΑπαραίτητη διευκρίνιση: το πολιτικό ακροατήριο ΕΞΩ από το Ε.Πα.Μ. είναι πλέον σε μεγάλο ποσοστό κοινό με αυτό της άκρας δεξιάς. Τα μέλη του Ε.Πα.Μ., είτε πρώην είτε νυν, στην συντριπτική τους πλειοψηφία, πίστευα πάντα και πιστεύω ακράδαντα ότι είναι έντιμοι αγωνιστές και δημοκράτες. Μας ενώνουν προφανώς κοινές ανησυχίες, συναφείς ιδέες και ( εν τέλει ) τα ίδια προτάγματα, παρά τη νεότευκτη διαφωνία μας σχετικά με το μέσο του αγώνα.\nΜε τις δύο επικρατούσες απόψεις των συναγωνιστών που συμβουλεύτηκα να είναι οι παραπάνω, και με τα νούμερα όντως τελικά να μην βγαίνουν σε κανένα πιθανό εκλογικό σενάριο, η …τελευταία μου ελπίδα ( ο πνιγμένος από τα μαλλιά του πιάνεται ) είχε κι αυτή εξανεμιστεί.\nΑθήνα, Κυριακή 29 Απριλίου 2012\nΤους τελευταίους τρεισήμισι μήνες γνώρισα υπέροχους ανθρώπους και έζησα έντονες στιγμές.Ευχαριστώ για αυτό. Στις δύσκολες εποχές που έρχονται, κάθε συναγωνιστής που βαδίζουμε μαζί είναι και μία παρακαταθήκη ελπίδας. Προφανώς και δεν θα …χαθούμε ( όταν βρίσκεσαι πραγματικά, βρίσκεσαι για πάντα ).\nΠαρακαλούμε να διαγράψετε από τον κατάλογο των μελών σας (ΕΠΑΜ Πάτρας και ΕΠΑΜ κεντρικό) τα ακολουθα ονόματα:\n(εχουμε στη διαθεση μας τα ονοματα)\nγια το λόγο αν οχι της εξαπάτησης, της παραπλάνησης απο το ποιός ήταν ο αρχικός σκοπός του κινήματος και πού αυτό οδηγήθηκε (…?). Το παρακάτω κείμενο είναι γραμμένο απο τον κ. Καζάκη, κι αυτό επιλέξαμε – χωρίς φυσικά καμία αλλοίωση- να χρησιμοποιήσουμε ως απάντηση ακόμη και στον ίδιο που αν και πολυγραφότατος κι ακούραστος για το καλό ετούτης της χώρας ομολογουμένως, κάπου τα μπέρδεψε. Διαβάζοντάς το λοιπόν, οχι όλο, τα υπογραμμισμένα του μέρη (για να μη ζαλιστείτε), θα διαπιστώσετε, ακόμη κι ο πιο δύσπιστος, πως δεν είναι στραβός ο γιαλός αλλά…. στραβά αρμενίζουμε. Εμείς, λοιπόν, αγαπητές κυρίες και κύριοι και πρώην συναγωνιστές, ευχαριστούμε για το tour αλλά θα κατέβουμε απο τη βάρκα…για λόγους αξιοπρέπειας και δημοκρατικού, όσο μας έχει μείνει, ήθους. Καλή η προσπάθεια αλλά όπως έχουν πει οι αρχαίοι ημών πρόγονοι: μηδένα προ του τέλους μακάριζε…μακάρι να είχαν εξελιχθεί αλλιώς τα πράγματα για να συνεχίζαμε μαζί τον αγώνα.\nΠαρεπιπτόντως ούτε πράκτορες είμαστε, ούτε μέλη άλλου κόμματος.\nΑπο το Τι ειναι και τι θελει το ΕΠΑΜ;\nΑναρτήθηκε στις ΕΠΙΣΤΟΛΕΣ | 1 σχόλιο\nστο Ιουλίου 21, 2013 στις 1:29 ΜΜ | Απάντηση Depi\nΦίλε μου, παρόλο που δεν διάβασα όλη την επιστολή σου γιατί από κάποιο σημείο και μετά ήταν κουραστική με τις λεπτομέρειες συμφωνώ μαζί σου γιατί τα έζησα από μέσα. θέλω όμως να σου πω αυτό που ενόχλησε εμένα η οποία δεν γνώριζα τί σημαίνει κόμμα. πολιτική επιτροπή και διάφορες τέτοιες ορολογίες. Από τη στιγμή που αυτοαποκαλούμασταν συναγωνιστές άρχισα να αισθάνομαι ότι ανήκω σε οργάνωση, κάτι σαν μάρτυρας του Ιεχωβά. Δεν έβαλα ποτέ στη ζωή μου ταμπελάκι και δεν θα βάλω τώρα. Θα μου πεις βέβαια ότι αφ’ ής στιγμής δέχεσαι να ανήκεις κάπου θα το υποστείς. καλώς ώς εδώ. πείτε μου όμως σας παρακαλώ! Ποιός νοήμων άνθρωπος ζητά συνεργασία προκειμένου να πετύχει τη δημιουργία δύναμης αντιμνημονιακής και συχγρόνως βρίζει, μειώνει και απαξιώνει όλους αυτούς με τους οποίους θα μπορούσε να είχε πετύχει κάτι. Δεν άφησε επιστήμονα ή καθηγητή ή αρχηγό πολιτικού κόμματος που να μην τον περάσει από γενεές δεκατέσσερες. Για όλους είχε κι ένα παρατσούκλι.(Όπως μπαρουφάκης). Τί καλύτερο είχε δηλαδή ο Παπαθεμελής; Ή μήπως στην πραγματικότητα δεν ήθελε καμμία συνεργασία; Και ποιος νοήμων άνθρωπος και σοβαρός, γνωρίζοντας ότι έχουμε αποχή που αγγίζει το 30% και κυρίως στους νέους, σε ερώτηση για το τί θα ψηφίσουμε τώρα που δεν κατεβαίνουμε στις εκλογές απαντά… «εγώ πάντως θα πάω για μπάνιο» γελώντας!! Δεν καταλαβαίνει ότι ο λόγος του μετράει; Δεν καταλαβαίνει ότι επηρεάζει κόσμο; Δεν γνωρίζει ότι αν δεν πάμε να ψηφίσουμε θα βγουν οι ίδιοι και βάζουμε κι εμείς το χέρι μας σ’ αυτό; εκτός βέβαια αν στη πραγματικότητα ήθελε αυτό. Δεν μπορεί να πιστεύει ότι μόνος του μπορεί να σηκώσει το πρόβλημα της Ελλάδας. Αλλά κι αν μπορεί δεν γίνεται να μην δέχεται την βοήθεια και οποιουδήποτε άλλου που θα ήθελε να την προσφέρει και μάλιστα υποβιβάζοντάς τον. Όλα τα άλλα περί οργάνωσης δεν τα ήξερα γιατί δεν τα έβλεπα κιόλας, ίσως λόγω της απειρίας μου. Έφυγα χωρίς να παραιτηθώ με λύπη και απογοήτευση για τα παιδιά που γνώρισα, διότι είναι πραγματικοί πατριώτες. Και την αγάπη τους για την πατρίδα δεν έχει δικαίωμα να την εκμεταλλεύεται κανείς.


ΠΑΡΑΤΕΙΝΟΝΤΑΙ ΟΛΕΣ ΟΙ ΣΥΜΒΑΣΕΙΣ ΚΑΘΑΡΙΟΤΗΤΑΣ ΣΕ ΔΗΜΟΥΣ - ΔΗΜΟΣΙΟ - Paidis.com\n19/10/2016 Paidis.com ΕΛΛΑΔΑ 0\nΜε ευρεία πλειοψηφία ψηφίστηκε από τη Βουλή η τροπολογία (σ.σ. ενσωματώθηκε ως άρθρο 16) για την παράταση των συμβάσεων καθαριότητας σε δημόσιο, ΟΤΑ. Υπέρ της τροπολογίας ψήφισαν ΣΥΡΙΖΑ, ΧΑ, ΑΝΕΛ και Δημοκρατική Συμπαράταξη, κατά ΝΔ, Ποτάμι, ενώ παρών δήλωσαν το ΚΚΕ και η Ένωση Κεντρώων.\nΚατά τη συζήτηση ο αναπληρωτής υπουργός Διοικητικής Μεταρρύθμισης Χριστόφορος Βερναρδάκης προχώρησε σε αλλαγές αφορούν που αφορούν τρία σημεία:\n– Παρατείνονται οι συμβάσεις που έχουν λήξει έως και 90 ημέρες από τη δημοσίευση του νόμου στο ΦΕΚ. Αυτό σημαίνει ότι η αρχική ανδρομικότητα των 60 ημερών γίνεται 90, καθώς, όπως είπε ο κ. Βερναρδάκης, καθυστέρησε η ψήφιση του νομοσχεδίου.\n-«Στην παράταση δεν εμπίπτουν οι συμβάσεις που αφορούν κατεπείγουσες ανάγκες οι λεγόμενες δίμηνες που έχουν συναφθεί από την 1.1.2016». Αυτό σημαίνει ότι θα παραταθούν έως 31.12.2017 οι συμβάσεις όλων όσων είχαν παραταθεί έως 31.12.2016, συμπεριλαμβανομένων και των διμηνιτών που είχαν προσληφθεί το 2015 και στη συνέχεια ανανεώθηκαν με την γνωστή πρωτοχρονιάτικη ΠΝΠ. Ωστόσο, δεν θα περιλαμβάνονται οι διμηνίτες που προσελήφθησαν το 2016.\nΟ κ. Βερναρδάκης\nΤο πλήρες κείμενο της παρέμβασης Βερναρδάκη στη Βουλή είναι το εξής:\nΟι νομοτεχνικές βελτιώσεις, τις οποίες προφανώς θα καταθέσω για να μοιραστούν, αφορούν τα εξής τρία σημεία.


Νίκη... μισή παραμονή.\nΝίκη… μισή παραμονή.\nΠάθος, δύναμη μα κυρίως η θέληση για την νίκη ήταν τα βασικά χαρακτηριστικά των ποδοσφαιριστών της Θύελλας στο σημερινό παιχνίδι με τον Παναργειακό, με τους “Λιγνιτωρύχους” να παίρνουν τελικά υπερπολύτιμη νίκη με σκορ 2-1 προσθέτοντας ακόμα τρεις πόντους στο σακούλι της παραμονής.\nΟι ποδοσφαιριστές του Στ. Ηλιόπουλου οπλισμένοι με υπομονή, έδειξαν να ελέγχουν το παιχνίδι στην μεγαλύτερη διάρκεια του ψάχνοντας τις κατάλληλες στιγμές για να δημιουργήσουν ρήγματα στην άμυνα των φιλοξενούμενων κυρίως με τους Σένε και Ζέκιο αλλά και με τα φαρμακερά χτυπήματα του Χαρακτίδη.\nΤο σκορ άνοιξε στο 54′ με διαγώνιο σουτ ο Άντι Σένε, χαρά που δεν κράτησε όμως πολύ, καθώς οκτώ λεπτά αργότερα οι Αργίτες μπήκαν και πάλι στο παιχνίδι με το εύστοχο χτύπημα πέναλτι του Καλύβα.\nΣτο 80′ και πάλι ο Σένε που ήταν και ο μεγάλος πρωταγωνιστής της αναμέτρησης με εκπληκτική κεφαλιά ψαράκι μετά από ασίστ του Ζέκιο έγραψε το τελικό 2-1 εν μέσω έξαλλων πανηγυρισμών.\nΘύελλα Ραφήνας (Στ. Ηλιόπουλος): Πάντος, Ντόσκας, Φύτρος, Μανουσάκης, Σωτηριάδης, Σουλτανίδης, Χαρακτίδης, Αράπης, Σένε, Δημητρίου (82΄Sadiku), Ζέκιο (88΄Παπαδόπουλος)\nΠαναργειακός (Γ. Κετικίδης): Μάνος, Καραμπάς, Καϊφας. Μεζίνι, Νώτης, Πούτσης, Λιακόπουλος (46΄Καρβούνης), Κουρούμα (58΄Παιδάκης), Αμέντ, Καλύβας, Καμπιώτης (46΄Καλογεράκης).


Τα λέω αυτά γιατί, απ’ τη στιγμή που φέραμε στην πατρίδα μας τους μπακάληδες της τρόικας και τους δώσαμε μπέζαχτο και τεφτέρι, φαίνεται πως την πατήσαμε σαν τους φτωχούς χωριανούς μου, που τους άλλαζε τον αδόξαστο ο μπάρμπα Θόδωρος και δεν τους άφηνε να δουν άσπρη μέρα. Γιατί βγάλανε τώρα οι νέοι μπακάληδες τους παλιούς λογαριασμούς και μας βρήκανε, λέει, χρεωμένους ως το λαιμό. Και τα χρέη μας δεν προκύψανε απ’ αυτά που μας δίνανε, μετρητά δηλαδή και όπλα και μηχανές και τεχνογνωσία και τέτοια. Προκύψανε από εκείνα που γράφανε στα χαρτιά τους. Μας δίνανε, φέρ’ ειπείν, ένα αεροπλάνο και μας χρέωναν δύο. Μας δάνειζαν πέντε δεκάρες και γράφανε στα τεφτέρια τους δέκα. Κι απ’ τα πανωγραψίματα αυτά κάτι τσίμπαγαν κι ορισμένοι εδώ που τους είχαν για κράχτες, για ντίλερ τους και μεσίτες.\nΤώρα τρέχουμε και δε σώνουμε να πληρώνουμε. Μόλις ξεχρεώσουμε την τάδε, να πούμε, δόση, μας στέλνουν την άλλη. Αχόρταγο το θηρίο ζητά επειγόντως να ψάξουμε στα συρτάρια μας και να καταθέσουμε στα ταμεία του και την τελευταία μας δεκάρα. Λογαριασμοί πάσης φύσεως, που φέρνουν τη σκούφια μας γύρω. Κάποτε ζητούσαν αυξήσεις απ’ τους υπουργούς οι εργαζόμενοι κι εκείνοι υποστήριζαν πως το κράτος δεν έχει να δώσει, γιατί δεν έμεινε σάλιο κι έχει πλέον ξύσει τον πάτο του βαρελιού. Σήμερα ζητούν φορτικά οι υπουργοί να πληρώσουν οι εργαζόμενοι κι εκείνοι φωνάζουν πως δεν τους έμεινε σάλιο κι έχουν τρυπήσει τον πάτο του βαρελιού τους, φωνάζοντας έλεος!


Άλλη Μεριά Προορισμός - Τουριστικές πληροφορίες - Διακοπές Άλλη Μεριά - diakopes.gr\nΠροορισμοί > Θεσσαλία > Μαγνησία > Άλλη Μεριά\nΧωριό χτισμένο στους πρόποδες του Πηλίου, με όμορφη θέα στην πόλη και τα προάστια του Βόλου. Είναι κατάφυτο από πλατάνια και έχει τρεχούμενα νερά. Η Άλλη Μεριά έχει 1.009 κατοίκους. Απέχει 4 χλμ Α από το Βόλο.\nΗ ΕΚΚΛΗΣΙΑ ΤΟΥ ΑΓΙΟΥ ΑΘΑΝΑΣΙΟΥ, στην πλατεία.\nΟ ΦΟΥΡΝΟΣ ΤΟΥ ΒΕΛΕΝΤΖΑ, διατηρητέο μνημείο (1897). Το κτίσμα διακοσμήθηκε το 1910 με τοιχογραφίες του Θεόφιλου Χατζημιχαήλ. Ο μεγάλος λαϊκός ζωγράφος από τη Λέσβο έζησε πολλά χρόνια στην περιοχή του Βόλου και του Πηλίου, ζωγραφίζοντας σε σπίτια, καφενεία, φούρνους κ.α.\n*TOΠIKEΣ EKΔHΛΩΣEIΣ-ΠANHΓYPIA: Το πανηγύρι του Αγίου Αθανασίου στις 18 Ιανουαρίου.


Σχετικά με την παρουσία του Ν.Σ. στη Συνάντηση της 26.11 – Ο Κόσμος της Ν. Φιλαδέλφειας\nΤην Κυριακή το πρωί, 26 Νοεμβρίου 2017, στην έδρα του ΚΚε στον Περισσό πραγματοποιήθηκε μια Συνάντηση ομοφρόνων κομμάτων της Μεσογείου, της Μέσης Ανατολής και του Περσικού Κόλπου.\nΔιάβασα στο 902.gr την ομιλία του Δημήτρη Κουτσούμπα στη Συνάντηση αυτή, είδα και τις φωτογραφίες τις σχετικές με τη Συνάντηση· σε αυτές διέκρινα και τον Ν.Σ.\nΔεν κρύβω πως αναρωτήθηκα: το ΚΚΕ έχει αποφασίσει να κάνει, συν τοις άλλοις, και εξαγωγή απρέπειας;\nΣταγόνα ιστορίας ή ιεροσυλίας (για τα Βουρλά και τους επιφανείς τους)


Η πρόσφατη εγκύκλιος του Υπουργείου Παιδείας σχετικά με τη θεματική εβδομάδα στα Γυμνάσια και κυρίως το προτεινόμενο θέμα των «έμφυλων ταυτοτήτων», φαίνεται να δημιουργεί μια σειρά αναταράξεων στο πολιτικό και κοινωνικό τοπίο. Βουλευτής των ΑΝΕΛ ζητά να αποσυρθεί η εγκύκλιος, ενώ ιεράρχες παροτρύνουν τους γονείς να υπογράψουν «Δήλωση Απαλλαγής»! Μια σημαντική πρωτοβουλία για την ενημέρωση και ευαισθητοποίηση των μαθητών και μαθητριών μας, καθώς σύμφωνα με διεθνή και ελληνικά στοιχεία τα άτομα που ανήκουν σε κάποια σεξουαλική μειονότητα (ΛΟΑΤΚ) είναι κατεξοχήν θύματα περιθωριοποίησης και βίας (bullying) στο χώρο του σχολείου, φαίνεται να κινδυνεύει από λάθος χειρισμούς.\nΕίναι λοιπόν η ευαίσθητη ηλικία των 12-13, όπως ισχυρίζεται ο βουλευτής των ΑΝΕΛ, ακατάλληλη για τέτοιου είδους συζητήσεις; Με τους όρους της παιδαγωγικής επιστήμης αλλά και της ψυχολογίας «ακατάλληλο» θεωρείται κάτι που το παιδί για αναπτυξιακούς λόγους, δηλαδή ωριμότητας, δε μπορεί να καταλάβει. Για τους ίδιους λόγους το «ακατάλληλο» θέμα αν υποπέσει στην αντίληψη των παιδιών, με τον ένα τρόπο ή τον άλλο, είναι πολύ πιθανό να δημιουργήσει σε αυτά εσφαλμένες εντυπώσεις. Τα παιδιά μας όμως δε μεγαλώνουν σε κάποια γυάλα και το σχολείο δεν είναι ο μόνος χώρος κοινωνικών συναναστροφών. Έτσι, εσφαλμένες εντυπώσεις και συμπεράσματα γύρω από τη σεξουαλική διαφορετικότητα, σε συνδυασμό με ένα έντονο ενδιαφέρον για τα θέματα αυτά λόγω ηλικίας, να υπάρχουν.\nΠαιδιά της ΣΤ’ Δημοτικού, ρωτούν όχι μόνο «τι είναι η αλλαγή φύλου» αλλά και αν «μετά την αλλαγή φύλου είναι δυνατό να λειτουργεί κανονικά σεξουαλικά το άτομο αυτό; Δηλαδή να κάνει παιδιά, κτλ.;». Τα παιδιά πριν τελειώσουν το δημοτικό αναρωτιούνται «τι είναι γκέι και λεσβία και γιατί». Ακόμη και «τι είναι ντιγκιτάγκας» μπορεί να ρωτήσουν. Μαθητές και μαθήτριες της Γ’ Γυμνασίου, ανάμεσα σε πολλά άλλα ερωτήματα που αφορούν το σώμα και την ανθρώπινη σεξουαλικότητα, ρωτούν αν «η ομοφυλοφιλία είναι θέμα μετάλλαξης» και «ποιος είναι ο λόγος που αρκετά παιδιά της ηλικίας μας οδηγούνται προς το δρόμο του ομοφυλοφυλισμού [sic]», ή αν «είναι υγιές το φαινόμενο της ομοφυλοφιλίας». Μαθητές ή μαθήτριες του Λυκείου πάλι μπορεί να ρωτήσουν «αν μας την πέφτει ένας γκέι, πώς να τον αποφεύγουμε χωρίς να τον πληγώσουμε». Τα παιδιά μας είναι σίγουρο ότι προσπαθούν να καταλάβουν και αποκωδικοποιήσουν πλείστα μηνύματα που αφορούν ζητήματα σεξουαλικότητας γενικά και σεξουαλικής διαφορετικότητας ειδικά. Η πολιτεία μας από την άλλη μη προσφέροντας επιστημονικά και παιδαγωγικά κατάλληλες απαντήσεις μέσα από συστηματική σεξουαλική αγωγή, τα αφήνει στο έλεος κάθε είδους παραπληροφόρησης.\nΘα περίμενε κάποιος από το νέο Υπουργό Παιδείας και με την εμπειρία του στον ακαδημαϊκό χώρο να γνωρίζει πως για να εφαρμοστεί κάθε τι νέο ή καινοτόμο (αν και η σεξουαλική αγωγή μόνο καινοτομία δε θεωρείται πλέον για τις περισσότερες χώρες του δυτικού κόσμου), χρειάζεται να υποστηριχθεί από ευαισθητοποιημένους για το θέμα ανθρώπους. Διαφορετικά, το προφανές αναγάγεται σε πεδίο σύγκρουσης. Η ΟΛΜΕ μάλλον έχει δίκιο λοιπόν. Η θεματική ενότητα των «έμφυλων ταυτοτήτων» μόνο προαιρετική μπορεί να είναι σε αυτή τη φάση, για τα παιδιά. Αντίθετα, θα πρέπει και είναι καθήκον των εκπαιδευτικών να το απαιτήσουν, κατά πρώτον, να γίνει υποχρεωτική μια εβδομάδα επιμόρφωσης και συζήτησης για εκπαιδευτικούς και γονείς για το ίδιο θέμα. Αυτοί αντιλαμβάνονται σε πρώτο επίπεδο την ανάγκη των παιδιών τους για ενημέρωση. Όταν καταλάβουν επίσης τι ακριβώς πραγματεύονται τα προγράμματα σεξουαλικής αγωγής και διαφυλικών σχέσεων τότε, όπως η εμπειρία δείχνει, θα γίνουν οι καλύτεροι σύμμαχοι και αρωγοί μιας τέτοιας προσπάθειας.\n* Η Μαργαρίτα Γερούκη είναι Σχολική Σύμβουλος Α/θμιας και ερευνήτρια σε θέματα Σεξουαλικής Αγωγής, είναι επίσης μέλος του Πολιτικού Συμβουλίου στο Ποτάμι.\nΕπόμενο Αρετή, ναρκισσισμός και ένας επικίνδυνος πρόεδρος


Ελλάδα: Μεγάλη πυρκαγιά στην περιοχή της Σταμάτας Αττικής - Kanali 6\nΕλλάδα: Μεγάλη πυρκαγιά στην περιοχή της Σταμάτας Αττικής\nΜεγάλη πυρκαγιά μαίνεται στην περιοχή της Σταμάτας Αττικής στην Ελλάδα, κινούμενη προς τον Διόνυσο.\nΛόγω της έντασης της πυρκαγιάς, η Γενική Γραμματεία Πολιτικής Προστασίας έχει ήδη αποστείλει το μήνυμα «112», μέσω του οποίου οι κάτοικοι της Σταμάτας και της Ροδόπολης ειδοποιήθηκαν να παραμείνουν σε ετοιμότητα και να ακολουθούν τις οδηγίες των Αρχών.\nΗ πυρκαγιά ξέσπασε το μεσημέρι της Τρίτης 27 Ιουλίου και στην περιοχή επιχειρούν 68 πυροσβέστες με 22 οχήματα, 3 ομάδες πεζοπόρων τμημάτων, ενώ από αέρος συνδράμουν 4 αεροσκάφη και 5 ελικόπτερα.\nΜιλώντας στο Αθηναϊκό Μακεδονικό Πρακτορείο Ειδήσεων, ο δήμαρχος Διονύσου Γιάννης Καλαφατέλης δήλωσε ότι η κατάσταση είναι εξαιρετικά δύσκολη, με έναν οικισμό να έχει ήδη εκκενωθεί και με την ανάγκη για συνδρομή περισσότερων εναέριων και επίγειων δυνάμεων πυρόσβεσης.\nΑπέρριψε την αναπομπή του νόμου για τις εκποιήσεις η Βουλή\nΛεβερκούζεν: Ένας νεκρός, 12 τραυματίες και 5 αγνοούμενοι από έκρηξη


NewsIT / Τοπικα Νεα / Τρικαλα: Εμβολιαστηκαν κατα του κορονοιου 100 σπουδαστες της ΣΜΥ\nΕκατό σπουδαστές και σπουδάστριες της ΣΜΥ στα Τρίκαλα εμβολιάστηκαν το πρωί της Δευτέρας.\nΌπως αναφέρει το trikalavoice.gr οι σπουδαστές έφτασαν στο εμβολιαστικό κέντρο του Κέντρου Υγείας Πύλης με τρία λεωφορεία και συνοδεία στελεχών της Σχολής.\nΟ εμβολιασμός πραγματοποιήθηκε υποδειγματικά και επέστρεψαν ακολούθως στην έδρα της Σχολής στα Τρίκαλα.\n“Για άλλη μια φορά ευχαριστούμε το προσωπικό του ΚΥΠ για τον επαγγελματισμό που υποδεικνύουν” τόνισε ο υπεύθυνος του εμβολιαστικού κέντρου Ιωάννης Κουτσονάσιος “οι συνεργασίες συνεχίζονται με τις αρμόδιες υγειονομικές αρχές και είναι προς όφελος των πολιτών”.\nΚατηγορίες Τοπικά Νέα Ετικέτες ΣΜΥ,ΤΡΙΚΑΛΑ


Κοιμηθείτε ήσυχοι: Ένας γύφτος λιγότερος - AgrinioStories.gr\nΚοιμηθείτε ήσυχοι: Ένας γύφτος λιγότερος\nΣτο δρόμο για το θέατρο στη συμβολή της Πανεπιστημίου με Βασιλίσσης Σοφίας – τι ειρωνική διασταύρωση ε; – με πλησίασε μια τσιγκανοπούλα τρία τέσσερα χρόνια μεγαλύτερη από την κόρη μου γύρω στα εφτά δηλαδή, για να μου καθαρίσει τα τζάμια του αυτοκινήτου. Τη ρώτησα που είναι οι γονείς της και μου απάντησε με τον πιο φυσικό τρόπο του κόσμου «στη γύρα να κονομήσουν κανα φράγκο».\nΤο κορίτσι αυτό εκτός από εμένα το παράτησαν και εκατοντάδες άλλοι που πέρασαν και ενώ σταματάνε για να διασώσουν ένα γατάκι ή ένα σκυλάκι που το παίρνουν – και πολύ καλά κάνουν – και ύστερα το φροντίζουν και αναζητούν εναγωνίως μια ζεστή αγκαλιά να τα φροντίσει, προσπερνάνε οπως έκανα κι εγώ ένα παιδί λίγο μεγαλύτερο από την ηλικία της κόρης μου για να πάνε και αυτοί όπως έκανα κι εγω στη δουλειά τους. Το κορίτσι αυτό στο κεντρικότερο σημείο των Αθηνών είμαι σίγουρος ότι το προσπέρασαν αστυνομικοί της ομάδας Δίας, δικαστικοί, πολιτικοί, κοινωνικοί λειτουργοί και, για να μην τα πολυλογώ, το προσπεράσαμε όλοι μας.\nΕ από αυτό το κορίτσι έχουμε την απαίτηση να ενταχθεί στην κοινωνία μας και αναρωτιόμαστε τι φταίξαμε που αύριο μεθαύριο θα μας κλέψει το αυτοκίνητο. Και όταν μας το κλέψει – γιατί θα μας το κλέψει και μεταξύ μας πολύ καλά θα μας κάνει – εμείς θα το σκοτώσουμε και θα πανυγηρίζουμε γιατί επιτέλους θα πρέπει να μπει μια τάξη με τους γύφτους. Εγώ μολις γύρισα σπίτι μου, η κόρη μου κοιμάται αλλά ντρέπομαι να πάω να τη φιλήσω.\nΞημερώματα Δευτέρας, 25 Οκτώβρη 2021.\nPrevious Το υπόμνημα των γονέων του θύματος στο Πέραμα\nNext «Μην φιλιέστε» Ένα εξώφυλλο του 1928\nΣτην Αιτωλοακαρνανία οι εληές έχουν ακαρπία


Γλυκό της ημέρας: Σεμιφρέντο βανίλια ανάμεικτο με πραλίνα (παγωμένος κορμός) – NewsFeast\nΓλυκό της ημέρας: Σεμιφρέντο βανίλια ανάμεικτο με πραλίνα (παγωμένος κορμός)\nAυτό το σεμιφρέντο είναι το πιο υπέροχο παγωμένο γλυκό σαν παγωτό. Σεμιφρέντο στα ιταλικά σημαίνει σχεδόν παγωμένο.\nΣε ένα μπολ, στερεωμένο σε κατσαρόλα με νερό που σιγοβράζει, χτυπάμε με το σύρμα τους κρόκους με τη ζάχαρη, μέχρι να αφρατέψουν και να ασπρίσουν, για περίπου 8 λεπτά.\nΑποσύρουμε από τη φωτιά και συνεχίζουμε να ανακατεύουμε για περίπου 10 λεπτά μέχρι να κρυώσει το μείγμα. Στη συνέχεια αναμειγνύουμε το κρύο μείγμα με την χτυπημένη κρέμα γάλακτος απαλά με τη βοήθεια μιας μαρίζ.\nΣε μια μακρόστενη φόρμα για κέικ στρώνουμε λαδόκολλα ή μεμβράνη καλύπτοντας τον πάτο και τα τοιχώματα. Δημιουργούμε τις στρώσεις του σεμιφρέντο. Ρίχνουμε μέσα μια ποσότητα από το μείγμα. Συνεχίζουμε με πραλίνα και φουντούκια. Ισιώνουμε κάθε στρώση με την πίσω πλευρά ενός κουταλιού. Δημιουργούμε όσες στρώσεις επιθυμούμε, αφήνοντας το μείγμα αυγών-κρέμας γάλακτος για την τελευταία στρώση.\nΑποθηκεύουμε τη φόρμα στην κατάψυξη και αφήνουμε να παγώσει καλά το σεμιφρέντο για για 6-8 ώρες. Για να σερβίρουμε, ξεφορμάρουμε το γλυκό τραβώντας τη λαδόκολλα και αναποδoγυρίζοντας το σεμιφρέντο σε μια πιατέλα. Γαρνίρουμε με σιρόπι σοκολάτας. Το σεμιφρέντο διατηρείται στην κατάψυξη, μέσα στη φόρμα για κέικ τυλιγμένο με μεμβράνη.\nTagged: bake, chocolate, Cook, Cooking, dessert, eggs, freddo, hazelnut, kitchen, newsfeast, praline, pralines, recipe, sugar, sweet, vanilla\nPrevious Post: Διαγωνισμός για να κερδίσεις μια τριήμερη διαμονή στη Σέριφο από την Coco-Mat\nNext Post: Διαγωνισμός για να κερδίσεις μια τηλεόραση 28” από το JuniorsClub.gr


ανοιχτή ματια στον κοσμο: Πρόβατο γέννησε… σκυλάκι!\nΟ Liu είπε ότι συνάντησε τυχαία το αρνί-σκυλί σε ένα από τα χωράφια του, λίγο μετά την ....γέννηση του.\n"Έβοσκα τα πρόβατα μου, όταν ξαφνικά παρατήρησα ότι ένα από αυτά έγλειφε ένα νεογέννητο αρνάκι που ήταν ακόμα υγρό από την μήτρα" διηγείται.\n"Όταν πλησίασα στο αρνί σοκαρίστηκα καθώς έμοιαζε πολύ παράξενο, κάτι σαν διασταύρωση σκύλου με πρόβατο.\nΣτα 20 χρόνια που εκτρέφω πρόβατα δεν έχω δει παρόμοιο πλάσμα".\nΠαρόλο που έχει το χαρακτηριστικό μαλλί ενός αρνιού, το στόμα, η μύτη, τα μάτια, τα πόδια, η ουρά και γενικά το σώμα του έχουν εκπληκτική ομοιότητα με αυτά ενός σκύλου.\nΟ Liu λέει ότι ακόμα και τα παιχνίδια που κάνει παραπέμπουν σε κουτάβι.\nΟι κτηνίατροι πάντως υποστηρίζουν ότι είναι αδύνατο για ένα πρόβατο να γεννήσει ένα σκυλί.\nΑπό την άλλη οι ειδικοί σε αυτά τα θέματα, από το «Animal Husbandry Technology Centre» της πόλης Xian, πιθανολογούν πως το συγκεκριμένο ζώο είναι απλώς ένα αρνί με γενετικές ανωμαλίες.


Localit.gr » Φάρσαλα: Διήμερο Εκδηλώσεων Κοινωνικής Αλληλεγγύης\nΔιήμερο εκδηλώσεων Κοινωνικής Αλληλεγγύης θα πραγματοποιηθεί το Σαββατοκύριακο 20&21 Απριλίου 2013, στο Πολιτιστικό Κέντρο Φαρσάλων, με στόχο την ενίσχυση του Κοινωνικού Παντοπωλείου του Δήμου.\nΣυνδιοργανωτές, ο Οργανισμός Πολιτισμού -Αθλητισμού-Κοινωνικής Προστασίας -Αλληλεγγύης Δήμου Φαρσάλων (Ο.Π.Α.Κ.Π.Α.Δ.Φ), η Σχολική Επιτροπή Δευτεροβάθμιας Εκπαίδευσης και οι Ενεργοί Πολίτες.\nΤο Σάββατο 20 Απριλίου, η Θεατρική Ομάδα της Β΄τάξης του 2ου Λυκείου Φαρσάλων θα παρουσιάσει την κωμωδία του Νικολάι Γκόγκολ “Ο Επιθεωρητής”. Θα δοθούν δύο παραστάσεις : η πρώτη στις 19.00′ και η δεύτερη στις 21.00′.\nΤην Κυριακή 21 Απριλίου στις 20.30′ η ορχήστρα του Πολιτιστικού Κέντρου Εκπαιδευτικών Ν.Λάρισας θα παρουσιάσει ένα Μουσικό Αφιέρωμα στους Μάρκο Βαμβακάρη και Γιάννη Παπαϊωάννου, με τραγούδια των δύο μεγάλων συνθετών.\nΗ είσοδος σε όλες τις εκδηλώσεις είναι ελεύθερη και αντί εισιτηρίου οι πολίτες μπορούν να φέρουν τρόφιμα μακράς διαρκείας για το Κοινωνικό Παντοπωλείο.\nΕτικέτες: Δήμος Φαρσάλων • κοινωνικά παντοπωλεία


Η Ανόρθωση όμως πρόεδρε, δεν είναι υποκατάστημα | Goal News Cy\nΑ' ΚΑΤΗΓΟΡΙΑΑΝΟΡΘΩΣΗΗ Ανόρθωση όμως πρόεδρε, δεν είναι υποκατάστημα\nΗ Ανόρθωση όμως πρόεδρε, δεν είναι υποκατάστημα\nΜε την ετικέτα «αποτυχημένος» έκλεισε και ο φάκελος της διοικητικής ανάμειξης του Χρήστου Πουλλαΐδη στην Ανόρθωση. Και δεν είναι ο μοναδικός. Στοίβα ολόκληρη από προκατόχους του, οι οποίοι είτε δεν κατάφεραν να υλοποιήσουν κανέναν από τους διαχρονικούς στόχους του συλλόγου, είτε τον έριξαν πολύ χαμηλά. Σε επίπεδο που δεν αρμόζει στο εκτόπισμα και στην ιστορία του.\nΔεν σημαίνει πως κανείς τους δεν πάλεψε με τα κύματα ή ότι δεν πρόσφερε. Η ισοπέδωση ποτέ δεν αντανακλά σφαιρικά μια πραγματικότητα. Ο Πουλλαΐδης, εκτιμώ πως έκανε ό,τι περνούσε από το χέρι του και ό,τι έκρινε ο ίδιος ως ικανό να οδηγήσει το σωματείο στην οικονομική εξυγίανση και την ομάδα σε μια σταδιακή επάνοδο στον πρωταγωνιστικό της ρόλο.\nΈκανε όμως δύο χοντρά λάθη, με μεγάλο κόστος και για τον ίδιο, υπό την έννοια πως ο φετινός βαθμολογικός εξευτελισμός της Ανόρθωσης, για τον οποίο φέρει τη μέγιστη ευθύνη, είναι η τελευταία εικόνα που έχει αφήσει. Κανείς δεν θα θυμάται σε λίγο καιρό πως -όπως ο ίδιος ανέφερε ή αν προτιμάτε ισχυρίστηκε- έβαλε κάποια εκατομμύρια ευρώ, ψαλίδισε το χρέος και αποσόβησε τον κίνδυνο της χρεοκοπίας.\nΚρίμα και για τον ίδιο, διότι δεν πήρε στα σοβαρά την παραίνεση από συνεργάτες του και την κριτική από φιλάθλους, ότι σε ένα τόσο μεγάλο καράβι ο καθένας παίρνει αποφάσεις στον τομέα του και πως ο καπετάνιος πρέπει να βρίσκεται μονίμως στο πηδάλιο που λέγεται «Αντώνης Παπαδόπουλος» και όχι Αραβικά Εμιράτα. Ο Χρήστος Πουλλαΐδης πίστευε πως τα ήξερε όλα, έκανε μπαλάκι του τένις τις ευθύνες και παρακολουθούσε εξ αποστάσεως. Όπως θα διοικούσε ένας διεθνής επιχειρηματίας, ένα υποκατάστημα του ομίλου του.\nΗ Ανόρθωση όμως δεν είναι υποκατάστημα. Είναι μαγαζί γωνία που του έβαλαν λουκέτο και χρειάζεται γενναίες αποφάσεις για να ανοίξει ξανά και να πετύχει. Το όποιο διοικητικό ή αγωνιστικό μοντέλο διαχείρισης είναι η μέθοδος, δεν είναι η λύση στα προβλήματα. Τη διαφορά σε μια μεγάλη ομάδα την κάνει το ακόλουθο τρίπτυχο: ένας πρόεδρος που να κατέχει το αντικείμενο και να είναι παρών, ένας προπονητής πρωταθλητισμού και ένας σοβαρός σχεδιασμός για το ρόστερ αναλόγως των διαθέσιμων χρημάτων.\nΗ επόμενη μέρα, μπορεί να βρει τον σύλλογο της Αμμοχώστου να ξεπερνά τα προβλήματα που αντιμετωπίζει και με τη νέα σεζόν να επανέλθει στον πρωταγωνιστικό του ρόλο. Αρκεί να ενεργοποιηθεί το μεγάλο του ατού που είναι ο κόσμος του, μια σημαντική μερίδα του οποίου έχει απομακρυνθεί λόγω υπέρμετρης απογοήτευσης. Από τα σπλάχνα της Ανόρθωσης μπορούν να βγουν οι λύσεις και να αναδειχθούν οι επόμενοι ηγέτες της. Το κυπριακό ποδόσφαιρο χρειάζεται έναν από τους βασικούς πυλώνες του.


ΓΙΩΡΓΟΣ ΘΕΟΦΑΝΟΥΣ: «ΣΤΗΝ ΠΑΡΑΣΤΑΣΗ ΤΑ ΠΑΙΔΙΑ ΚΑΙ Η ΓΥΝΑΙΚΑ ΜΟΥ ΕΧΟΥΝ Ο ΚΑΘΕΝΑΣ ΤΟ ΠΟΣΤΟ ΤΟΥ»\nΑρχική σελίδα Celebrities Γιώργος Θεοφάνους: «Στην παράσταση τα παιδιά και η γυναίκα μου έχουν ο καθένας το πόστο του»\nΓιώργος Θεοφάνους: «Στην παράσταση τα παιδιά και η γυναίκα μου έχουν ο καθένας το πόστο του»\nΟ Γιώργος Θεοφάνους εμπιστεύεται την άποψη της γυναίκας και των παιδιών του. Μάλιστα, είναι οι πιο αυστηροί κριτές του.\n«Η ζωή μου είναι γεμάτη παιδιά. Κατ' αρχάς, τα τέσσερα δικά μου και οι μαθητές μου στο μουσικό εργαστήρι σε Ελλάδα και Κύπρο. Κυρίως όμως μέσα από τη δράση μου ως Πρέσβη για το "Hope for Children" έμαθα να "ακούω" τα παιδιά» εξήγησε στο Secret και συνέχισε για τα «Τέρατα»: «Πιστεύω πως καταφέρνουν να αγγίξουν όλη την οικογένεια. Σκοπός, πέρα από την ψυχαγωγία, είναι να ευαισθητοποιη¬θούν όλοι στον τομέα της ανακύκλωσης. Ο καθένας από εμάς έχει την ευθύνη να επανορθώσει τη ζημιά που κάνει στο περιβάλλον. Ας κάνουμε το μίνιμουμ, να ανακυκλωθούμε... Ας γίνουμε ένα καλό παράδειγμα για τα παιδιά».\nΟι πιο σοβαροί κριτές της δουλειάς του είναι σαφώς τα παιδιά του: «Μου κάνουν παρατηρήσεις και τα ακούω πάντα. Στην παράσταση τα παιδιά και η γυναίκα μου έχουν ο καθένας το πόστο του. Τι καλύτερο από αυτό!».\nΓιώργος Θεοφάνους: «Τα παιδιά μου είναι η πιο αυστηροί κριτές» Ο Γιώργος Θεοφάνους εμπιστεύεται την κρίση των παιδιών...\nΓιώργος Θεοφάνους: Η πιο γλυκιά μελωδία της ζωής του, η γυναίκα του και η οικογένειά του\nΓιώργος Θεοφάνους: Η πιο γλυκιά μελωδία της ζωής του, η γυναίκα του και η οικογένειά του Μπορεί το τελευταίο διάστηµα ο...\nΓιώργος Θεοφάνους: «Η γυναίκα μου με χαρακτηρίζει ως βούτυρο στο ψωμί των παιδιών»\nΓιώργος Θεοφάνους: «Η γυναίκα μου με χαρακτηρίζει ως βούτυρο στο ψωμί των παιδιών» Για το μουσικό σόου «Junior Music Star» αλλά πώς...\nΓιώργος Θεοφάνους: «Κοιμόμασταν σε διαφορετικά δωμάτια. Είχαμε καβγάδες!»\nΓιώργος Θεοφάνους: «Κοιμόμασταν σε διαφορετικά δωμάτια. Είχαμε καβγάδες!» Η γυναίκα του Γιώργου Θεοφάνους, η Βίλλυ, του λέει...\nΓιώργος Θεοφάνους: «Το σίγουρο είναι ότι η νύχτα αλλάζει»\nΟ Γιώργος Θεοφάνους είναι ένας άνθρωπος που ασχολείται με πολλά πράγματα παράλληλα. Εκτός από τη μουσική που γράφει για θεατρική...\nΓιώργος Θεοφάνους: «Τα παιδιά μου με ξέρουν χαμογελαστό»\nΟ Γιώργος Θεοφάνους πήρε την απόφαση να συμμετέχει στο «Just the two of us» έπειτα από παρότρυνση των παιδιών του. Ο συνθέτης δέχτηκε...


ΑΥΤΟΚΌΛΛΗΤΑ ΚΑΡΦΙΏΝ - ΚΑΛΛΥΝΤΙΚΆ - 2021\nΌλοι αγαπάμε να μιλάμε με τα χέρια μας πολύ. Γαστίζουμε, εξηγούμε και προσπαθούμε να μεταφέρουμε στον κόσμο τα συναισθήματά μας, αν και μερικές μέρες είναι πιο επιτυχημένες ορισμένες μέρες είναι λιγότερο επιτυχείς. Αλλά όποια από αυτές τις μέρες θα πρέπει πάντα να υπάρχουν όμορφα καρφιά. Πολλά μπορούν να ειπωθούν για μια γυναίκα εάν ρίξετε μια ματιά στα χέρια της.\nΞηρά, μη καλλωπισμένα χέρια μπορούν να συγχωρεθούν αρκετές φορές. Ίσως το κορίτσι είχε πολλή δουλειά να κάνει γύρω από το σπίτι και απλά ευαίσθητο δέρμα δεν είχε φτάσει ακόμα για την ανοικοδόμηση. Μια μικρή κρέμα χεριών και το πρόβλημα λύθηκε.\nΑλλά πολύ χειρότερο από ένα μικρό ξηρό δέρμα είναι να δείτε ένα πρησμένο, μισό δαγκωμένο ή ξεφλουδισμένο βερνίκι νυχιών, ειδικά αν είναι σε πιο σκοτεινή σκιά. Γνωρίζετε ότι εργάζεστε πολύ με τα χέρια σας και ότι είναι αδύνατο για σας να διατηρήσετε το βερνίκι σταθερό για περισσότερο από μία ημέρα, μάλλον αφήστε τα άβαρα ή παλτό με ένα διαυγές διαφανές βερνίκι.\nΑπό καιρό σε καιρό, χαρίστε στον εαυτό σας ένα σπιτικό μανικιούρ εάν δεν έχετε χρόνο να πάτε στο σαλόνι. Ίσως την επόμενη φορά να δοκιμάσετε κάτι νέο και ασυνήθιστο. Εκτός από την απλή διαβροχή, την εξάπλωση, την κοπή του δέρματος και το βερνίκωμα, γιατί να μην δοκιμάσετε αυτό το αυτοκόλλητο καρφιών.\nΤα αυτοκόλλητα μπορούν να βρεθούν σε όλα τα είδη χρωμάτων και σχημάτων, να εφαρμοστούν εύκολα και να απογειωθούν και να έρθουν σε διάφορες παραλλαγές. Μπορείτε να πάρετε αυτά που είναι κατασκευασμένα από ειδικές συγκολλητικές ταινίες, καθώς και αυτά που είναι πραγματικά κατασκευασμένα από βερνίκι νυχιών. Οι πρώτοι θα ξεκολλήσουν μόνο αν θέλετε να τους απαλλαγείτε και οι άλλοι μπορούν να αφαιρεθούν με βαμβάκι και ακετόνη ακριβώς όπως το συνηθισμένο βερνίκι.\nΌταν αγοράζετε ετικέτες, θα πάρετε συνήθως μερικά πλεονάσματα και όλα θα είναι διαφορετικά μεγέθη για να ταιριάζουν καλύτερα στο μέγεθος των νυχιών σας. Είναι σημαντικό να απομακρύνετε προσεκτικά κάθε υπόλειμμα από το προηγούμενο νυχιών ή την κρέμα χεριών.\nΤο καλύτερο είναι να πλένετε τα χέρια σας με σαπούνι ή απορρυπαντικό πιάτων και να στεγνώνετε με μια χαρτοπετσέτα μετά την αφαίρεση του βερνικιού. Μετρήστε ποιες ετικέτες θα σας ταιριάζουν και τις βάζετε απαλά στο μέσον του νυχιού.\nΕίναι σημαντικό να κολλήσετε αργά για να αποφύγετε το σχηματισμό φυσαλίδων αέρα. Οι ετικέτες λάκας μπορούν εύκολα να διαρκέσουν άθικτες για 5 έως 7 ημέρες, ενώ αυτές του φύλλου εξαρτώνται από την ποιότητα της κόλλας και επίσης από την ικανότητα συγκόλλησης. Εάν εισέλθει νερό στη φυσαλίδα αέρα, η ετικέτα θα καταστραφεί πολύ πιο γρήγορα. Επιλέξτε το αγαπημένο σας μοτίβο και πηγαίνετε στη δουλειά.\nΣυντάκτης: L.K. Φωτογραφία από την κορυφή / Shutterstock\nΑυτοκόλλητα νύχια/Nail Stickers/Τεχνική με νερό (Ιανουάριος 2021)\nβερνίκια νυχιών, όμορφα νύχια, καρφιά, συμβουλές για τα κορίτσια, τακτοποιημένα νύχια, εκπληκτική


Συνέδριο Ελλήνων Ανθοπαραγωγών 11 Οκτ 2017 | AgrinioSite\n18 Σεπτεμβρίου, 2017 261\nΟι καθιερωμένες ΑΝΘΟ-Τετάρτες οδηγούν στην Τετάρτη, 11 Οκτ 2017, στις 12.00, στο 1ο Πανελλήνιο Συνέδριο Ελλήνων Ανθοπαραγωγών, με την σκέψη στο «Καλλιεργούμε το σήμερα, ανθίζουμε για το αύριο», που θα γίνει μέσα στην ΚΕΝΤΡΙΚΗ ΑΝΘΑΓΟΡΑ ΑΘΗΝΩΝ, Ανθέων 21, 11143 ΑΘΗΝΑ, Άνω Πατήσια, 210 2584680), είπε ο κ Αθανάσιος Κελμάγερ (6932381604, Πρόεδρος Αγροτικού Ανθοπαραγωγικού Συνεταιρισμού Αθηνών-ΚΑΑ).\nΟ καθ Αναστάσιος Δάρας (επίκουρος καθηγητής στην Ανθοκομία του ΤΕΙ Πελοποννήσου, ΚΑΛΑΜΑΤΑ, tassosdarras@yahoo.co.uk) είπε παλιότερα: Η ελληνική παραγωγή δρεπτών ανθέων και φυλλωμάτων είναι υποανάπτυκτη σε σχέση με τις υπόλοιπες χώρες της Ευρώπης. Η παραγωγή ήταν αρκετά μεγαλύτερη τη δεκαετία του ’80 και του ’90, ενώ σταδιακά μειώθηκε και ταυτόχρονα αυξήθηκαν οι εισαγωγές. Εκτός των υπολοίπων παραγόντων, η ελληνική παραγωγή δεν μπορεί να ανταπεξέλθει στο διεθνή ανταγωνισμό και, γενικότερα, αδυνατεί να αξιοποιήσει τη στρατηγική, από άποψη κλίματος, θέση της. Τη δεδομένη στιγμή χρειάζεται να σχεδιαστούν μέτρα για την προώθηση και την αναβάθμιση της ποιότητας, η οποία θα αποφέρει αναβαθμισμένη παραγωγή και θα ωθήσει στην καλλιέργεια μεγαλύτερων εκτάσεων.\nΤα δρεπτά άνθη και τα δρεπτά φυλλώματα, μετά τη συγκομιδή τους, προωθούνται με διάφορους τρόπους στην αγορά. Τη διακίνηση αναλαμβάνει συνήθως κάποιος μεσάζοντας ή αντιπρόσωπος, ο οποίος προμηθεύει τους χονδρέμπορους με τα κατάλληλα ανθοκομικά είδη. Από τους χονδρέμπορους προμηθεύονται οι λιανέμποροι, οι οποίοι τελικά διαθέτουν το προϊόν στους καταναλωτές. Στους παραγωγούς απευθύνονται και οι επαγγελματίες των λεγόμενων λαϊκών αγορών αλλά και οι λιανέμποροι άμεσα, χωρίς να παρεμβαίνει κάποιος μεσάζοντας ή χονδρέμπορος. Με αυτόν τον τρόπο επιτυγχάνονται καλύτερες τιμές και μεγαλύτερα κέρδη για τους παραγωγούς. Ωστόσο, αυτός ο τρόπος διακίνησης δεν εξασφαλίζει τη συνεχή διάθεση ανθέων αλλά μόνο σε περιόδους με μεγάλη ζήτηση, ενώ αφορά μόνο στη διακίνηση μικρών ποσοτήτων.\nΚαι εδώ ακριβώς εντοπίζεται η μεγάλη διαφορά από άλλες ιδεολογίες και η ελκυστικότητα του συνεργατισμού. Πρόκειται για την αποκοπή του, από μεταφυσικές υποσχέσεις και για την άμεση αναμέτρηση με τα καθημερινά προβλήματα. Αυτή η αμεσότητα του συνεργατισμού για να είναι αποτελεσματική, δεν πρέπει να βασίζεται σε τυχαίες εμπνεύσεις, αλλά να προετοιμάζεται συστηματικά στον υψηλότερο δυνατό βαθμό. Γίνεται έτσι ολοφάνερος ο ρυθμιστικός ρόλος της εκπαίδευσης, ως καθημερινής λειτουργίας, με κατεύθυνση τόσο στα μέλη των συνεταιρισμών, στους υπαλλήλους και στην διοικητική ομάδα, όσο και στον ευρύτερο κοινό.\nΗ Συμπολιτεία Ξηρομεριτών για το θέμα ύδρευσης\nΘα κόψει την πίτα του ο Ορειβατικός Σύλλογος Αγρινίου στις 26 Ιανουαρίου\nΟι Έφεδροι Αξιωματικοί κόβουν τη βασιλόπιτά τους στο Μεσολόγγι


Η Αγάπη, του Χρήστου Χωμενίδη - iporta.gr\nΠριν από εικοσιπέντε χρόνια, σε μια αποκριάτικη παρέλαση στην Καισαριανή, αντίκρισα ένα θέαμα το οποίο στα μετεφηβικά μου μάτια -τα αγουροξυπνημένα ύστερα από μιαν ακόμα ολονυκτία στα μπαρ- φάντασε ζοφερό.\nΈνας ξερακιανός σαραντάρης είχε βγει στην πλατεία με τα τρία μασκαρεμένα πιτσιρίκια του. Το μεγαλύτερο αγοράκι είχε ντυθεί καουμπόης. Πυροβολούσε ακατάπαυστα με το πλαστικό πιστολάκι του και τράβαγε από το μανίκι τον πατέρα του για να αγοράσουν από το ψιλικατζίδικο έξτρα πολεμοφόδια, δηλαδή καψούλια. Το κοριτσάκι -βασίλισσα της νύχτας- έκλαιγε γοερά επειδή το νάιλον φόρεμά του είχε πιαστεί σε κάποιο συρματόπλεγμα και είχε κάνει μία τρύπα, σχεδόν αόρατη και εντελώς αδιάφορη για όλους τους άλλους εκτός από το ίδιο. Το δε μικρότερο παιδί ατένιζε αφ’υψηλού τον κόσμο, περήφανα σκαρφαλωμένο στους ώμους του μπαμπά του, μέχρι που λέρωσε την πάνα του και άρχισε να τσιρίζει για να το αλλάξουν.\n“Δεν είναι ζωή αυτή…” μονολόγησα έντρομος σχεδόν – λίγο ήθελα για να φτύσω στην κυριολεξία τον κόρφο μου.\n“Κι όμως αυτή ακριβώς είναι η ζωή” μού είπε η τότε φίλη μου.\n“Αυτός ο τύπος, ο οικογενειάρχης, που εργάζεται -μαγγανοπήγαδο- σε μια πιθανότατα εντελώς πληκτική δουλειά, που τα φέρνει βόλτα τσίμα-τσίμα, που του γανιάζουν τα αυτιά τα πρωινά ο προϊστάμενος και οι πέλατες και τα απογεύματα η γυναίκα και τα παιδιά του, που αποκοιμιέται κάθε βράδυ στην τηλεόραση και εκδράμει τις Κυριακές σε εξοχικές ταβέρνες βλαστημώντας την κίνηση στην Κηφισίας ή στη Συγγρού, που μαθαίνει στις διακοπές τα βλαστάρια του κολύμπι και ρίχνει κάθε τόσο κλεφτές ματιές στις γυμνόστηθες λουόμενες… Αυτή ακριβώς είναι η ζωή!”\n“Και ποιός ο λόγος να διάγεις μια τέτοια ζωή;” ρώτησα.\n“Και για τον πιό ανηδονικό ακόμα άνθρωπο και για τον πλέον κομφορμιστή κανένας απολύτως λόγος δεν υπάρχει να σπαταλάει τα χρόνια του ξεσκατώνοντας μωρά και πληρώνοντας φροντιστήρια. Κανένας εκτός από έναν: η αγάπη. Η αγάπη για εκείνους που πρώτα ξεσκατώνει και έπειτα μορφώνει. Η αγάπη, η οποία στο μυαλό και στην ψυχή του μπερδεύεται πότε με το καθήκον, πότε με τη συνήθεια, συχνά τού προξενεί ακόμα και ασφυξία, δεν παύει ωστόσο να ακτινοβολεί στο κέντρο της ύπαρξής του. Μην τον χλευάζεις συνεπώς με το βλέμμα σου τον οικογενειάρχη. Ευχήσου αντιθέτως να αξιωθείς κι εσύ, κάποτε, μια τέτοια αγάπη…”\nΘυμήθηκα το παραπάνω περιστατικό προχθές, παρατηρώντας την εντύπωση που έκανε στην κοινή γνώμη το μεγαλοπρεπές μνημόσυνο του Νίκου Μπελογιάννη. Η συντριπτική πλειονότητα του κόσμου υποκλίθηκε στον Άνθρωπο με το Γαρύφαλλο κι ας έβριζε όσους τον εκμεταλλεύονταν προκειμένου να αποκομίσουν κομματικά οφέλη. Ακόμα και οι άκρως ιδεολογικά αντίθετοί του αναγνώρισαν το μεγαλείο του, τη αγέρωχη στάση του μπροστά στον θάνατο. Θαύμασαν την παλικαριά του. Μία παλικαριά που οι ίδιοι ασφαλώς ουδέποτε θα έδειχναν.\nΑυτός που αποκαλούμε “μέσος άνθρωπος”, η ραχοκοκκαλιά της κοινωνίας, θα προτιμούσε να υπογράψει εκατό ταπεινωτικές δηλώσεις μετανοίας παρά να αφήσει το παιδί του ορφανό προτού καν γεννηθεί. Θα έκανε τις ιδέες του γαργάρα για να κοιτάξει το στενό συμφέρον της οικογένειάς του. Θα προσαρμοζόταν στις καταστάσεις, θα λύγιζε τακτικά τη μέση δίχως ιδιαίτερο δισταγμό. Στον πόλεμο ή στην αντίσταση δεν θα΄βγαινε ποτέ, εκτός κι αν τον παράσερνε η ανθρωποθάλασσα, εκτός και αν έτσι έπρατταν όλοι…\nΟ μέσος άνθρωπος αγιοποιεί τον Μπελογιάννη, τον Τσε Γκεβάρα, τον Καραϊσκάκη και τον Αθανάσιο Διάκο όχι για πολιτικούς λόγους. Θρηνεί τον αδικοχαμένο Τζέιμς Ντην όχι επειδή είχε τη δυναμική να γίνει ένας σπουδαίος ηθοποιός. Ενθουσιάζεται να παρακολουθεί περιπέτειες “παρανόμων” στο σινεμά , παλιότερα καταβρόχθιζε λαϊκά μυθιστορήματα με ήρωες τον λήσταρχο Νταβέλη και τον τρομερό Γιαγκούλα. Παραμυθιάζεται με την τρέλα και την αφοβιά τους -με το “live fast, die young”-, ταυτίζεται για μερικές στιγμές μαζί τους (δίχως καμία απολύτως λογική) κι έπειτα επιστρέφει στη ρουτίνα του. Η δική του βιογραφία -οι βιογραφίες σχεδόν όλων μας- αποτελούν μελέτες πάνω στον ελιγμό και στον συμβιβασμό με ελάχιστα ίσως φωτεινά διαλείμματα.\nΕίναι τόσο κακό αυτό;\nΡωτήστε τα παιδιά των ηρώων με τι συναισθηματικές στερήσεις, με τι βάρος αφόρητο στους ώμους τους μεγάλωσαν. Πόσο τους κόστισε η μεγαλειώδης αυτοπυρπόληση των γονιών τους για τα ιδανικά ή για το πάθος τους. Δείτε τις χαροκαμμένες μανάδες…\nΟ κόσμος έχει ανάγκη από Αθανάσιους Διάκους. Όχι όμως ως παράδειγμα προς μίμησιν, όπως ανόητα ισχυρίζονται οι ρήτορες. Αλλά ως αντιστίξη. Άλλοθι. “Εκείνος θυσιάστηκε για χάρη μας, ξεχρέωσε για όλους. Μπορούμε άρα εμείς να συνεχίσουμε τις ζωές μας. Για την αγάπη των παιδιών μας…”-\nΜάθε να φεύγεις, του Μάνου Στεφανίδη


ΠΛΕΥΣΙΣ: Συριζόφωνα... νέας εσοδείας\n«Μια χαρά είναι τα πράγματα.\nΤώρα θα πληρώσουν και οι πλούσιοι. Γι’ αυτό τους βλέπεις να φωνάζουν»!\n«Εσύ τι λες για την πολιτική κατάσταση της χώρας;», τον ρώτησε ο ιδιοκτήτης. «Μια χαρά πάμε», απάντησε ο τύπος με το μούσι.\n«Αφού θ’ αρχίσουν τώρα να πληρώνουν και οι πλούσιοι, γιατί να μη μ’ αρέσει η κατάσταση αυτή;».\nΤα σημερινά "Συριζόφωνα" είναι δίχως άλλο η εξέλιξη των "Πασόκεμον" του Σημίτη της δεκαετίας του '90 και των αρχών της δεκαετίας του 2000 (όπως χαρακτήριζε τους στρατευμένους Πασόκους ο μέγας Χάρρυ Κλυνν). Με μια πολύ μεγάλη διαφορά, όμως, που τους δίνει το προβάδισμα.\nΟι... "πρόγονοί" τους υπερασπίζονταν το ΠΑΣΟΚ και τον Σημίτη τότε, κάνοντας σημαία τους την πλασματική ευημερία, το κυνήγι του εύκολου πλουτισμού μέσα από τα Χρηματιστήρια, και στη συνέχεια κάνοντας σημαία τους την περίφημη Οικονομική Νομισματική Ένωση.\nΑλλά οι σημερινοί υποστηριχτές του καθεστώτος υπερασπίζονται το νεομνημονιακό ΣΥΡΙΖΑΝΕΛ και προσωπικά τον Τσίπρα, κάνοντας σημαία τους θεωρίες και απόψεις, όπως...\n«ΕΝΦΙΑ, τελευταία δόση.Πληρώστε την και από του χρόνου καταργείται».\n«Θα επαναφέρουμετον κατώτατο μισθό στα 751 ευρώ».\n«Όχι απολύσεις. Μόνο προσλήψεις στο Δημόσιο»\n«Δημόσια και δωρεάν υγεία»\nΔηλαδή, πέρυσι, οι ίδιοι άνθρωποι (από τον πρωθυπουργό και τους βουλευτές μέχρι και τον τελευταίο στρατευμένο Συριζαίο) έλεγαν όλα αυτά στα οποία μέσα στους επόμενους λίγους μήνες έκαναν ακριβώς τα αντίθετα.\nΚαι αν τολμήσεις να τους το πεις, σε λένε και λαμόγιο!\nΓι’ αυτό σου λέω...\n«Τώρα που θα πληρώσουν και οι πλούσιοι», να τι ήθελε να υπονοήσει ο τύπος με το μούσι... «ας εξαθλιωθούν ακόμα περισσότερο και οι φτωχοί.\nΔε χάλασε ο κόσμος»...\nΑναρτήθηκε από Eleni D στις 8:07 μ.μ.


Απόλυτα επιτυχημένη η ημερίδα ξενόγλωσσου βιβλίου και εποπτικών μέσων στην Πρέβεζα - ΦΩΤΟ - PrevezaNews.gr\n26. Ιουνίου 2022, 10:21\nΑπόλυτα επιτυχημένη η ημερίδα ξενόγλωσσου βιβλίου και εποπτικών μέσων στην Πρέβεζα – ΦΩΤΟ\nΤη διοργάνωση ανέλαβε ο Σύλλογος Ιδιοκτητών Κέντρων Ξένων Γλωσσών Πρέβεζας – Λευκάδας\nNews Room20 Ιουνίου, 2022 19:480\nΜε τις καλύτερες εντυπώσεις αποχώρησαν επισκέπτες αλλά και συμμετέχοντες στην ημερίδα ξενόγλωσσου βιβλίου και εποπτικών μέσων, που πραγματοποιήθηκε στην Πρέβεζα εχθές Κυριακή, στην αίθουσα «Γιάννης Μόραλης».\nΤην ευθύνη της διοργάνωσης είχε ο Σύλλογος Ιδιοκτητών Κέντρων Ξένων Γλωσσών Πρέβεζας – Λευκάδας.\nΗ ημερίδα περιελάμβανε την 13η Έκθεση Ξενόγλωσσου Βιβλίου και Εποπτικών Μέσων, στο ισόγειο της πινακοθήκης, με την συμμετοχή σημαντικών εταιριών του χώρου, ως εκθέτες, αλλά και παρουσιάσεις και ομιλίες στον πρώτο όροφο της πινακοθήκης.\nΗ επιτυχία της ημερίδας επισφραγίστηκε και από τη συμμετοχή σε αυτή εκπαιδευτικών, οι οποίοι ενημερώθηκαν για τα νέα βιβλία που κυκλοφορούν αλλά και από την συμμετοχή τους στην παρουσίαση των εποπτικών μέσων.\nΦυσικά από μια τέτοια άριστη διοργάνωση δεν θα μπορούσε να λείπει και ένας οργανωμένος μπουφές για τους συμμετέχοντες.\nΤην εκδήλωση κάλυψε έπειτα από πρόσκληση το Φωτογραφικό Πρακτορείο MAGICFOCUS:\nΤελευταία ενημέρωση 20 Ιουνίου 2022 19:50:16 από News Room\nπροηγούμενοΣτην δομή προσφύγων στον Δήμο Ζηρού η Σ. Βούλτεψη – Συναντήθηκε με τον Ν. Καλαντζή\nεπόμενοPower Pass: Άνοιξε η πλατφόρμα για τα ΑΦΜ που λήγουν σε 3 και 4


Ο Οργανισμός Ανοιχτών Τεχνολογιών – ΕΕΛΛΑΚ συμμετέχει στο SMWCon Fall 2016 στη Φρανκφούρτη – Ανοιχτό λογισμικό\nΣτην Φρανκφούρτη, αυτές τις μέρες πραγματοποιείται το διεθνές συνέδριο SMWCon Fall 2016 που αφορά το σύστημα λογισμικού Semantic MediaWiki.\nΤο Semantic MediaWiki αποτελεί μία επέκταση για το MediaWiki, το πιο διαδεδομένο λογισμικό wiki και ταυτόχρονα το σύστημα που στηρίζει τη σε όλους γνωστή wikipedia. Το Semantic MediaWiki προσθέτει σημασιολογικές (semantic) δυνατότητες στις σελίδες του MediaWiki, πράγμα που σημαίνει ότι οι σελίδες ενός wiki μπορούν πλέον να χρησιμοποιηθούν για εξαγωγή συμπερασμάτων, με τρόπο που να προσομοιάζει με βάση δεδομένων.\nΑπό την πρώτη μέρα του συνεδρίου: Tutorial Day\nΜέσα στην τριήμερη διάρκεια του συνεδρίου καλύπτεται το Semantic MediaWiki σε όλη του την έκταση, συμπεριλαμβανομένων και των επεκτάσεων του. Στην πρώτη μέρα περιλαμβάνονται διαλέξεις σχετικά με πρακτική εφαρμογή και επίδειξη συγκεκριμένων χαρακτηριστικών του συστήματος. Στη δεύτερη και τρίτη μέρα, εισηγητές από όλο τον κόσμο παρουσιάζουν συγκεκριμένα σημεία ενδιαφέροντος πάνω στο Semantic MediaWiki, αλλά, το πιο σημαντικό, παρουσιάζουν ήδη υλοποιημένα projects που το έχουν ως πυρήνα της υλοποίησής τους.\nΑπό την δεύτερη μέρα του συνεδρίου.\nΟ Οργανισμός Ανοιχτών Τεχνολογιών – ΕΕΛΛΑΚ δίνει το ¨παρών” στο συνέδριο, με σκοπό τη μετάγγιση τεχνογνωσίας και την εφαρμογή της σε ήδη τρέχοντα εγχειρήματα, όπως το wiki για την καταγραφή υπηρεσιών του δημοσίου (wiki.ellak.gr) το οποίο υλοποιεί. Επίσης η παρουσία μας στο SMWCon Fall 2016, αποσκοπεί στην ισχυροποίηση των σχέσεων με συνοδοιπόρους σε ότι αφορά το ελεύθερο/ανοιχτού κώδικα λογισμικό, καθώς και τη διάδοση της αποστολής και των δράσεών μας.


Στα κόκκινα φρούτα συγκαταλέγονται τα κόκκινα σταφύλια, τα βατόμουρα, τα σμέουρα, τα δαμάσκηνα, τα σύκα, οι φράουλες και οι διάφορες ποικιλίες φραγκοστάφυλου.\tΝηστεία: ευκαιρία για σωστή διατροφή, ψυχική & σωματική ευεξία\nΚύριο χαρακτηριστικό της νηστείας είναι η αποχή από τρόφιμα ζωικής προέλευσης όπως είναι το κρέας, το ψάρι, τα γαλακτοκομικά προϊόντα, τα αυγά και τα παράγωγά τους. Αντίθετα, κατά τη διάρκεια της νηστείας έχουμε αυξημένη κατανάλωση τροφίμων όπως το ψωμί, τα ζυμαρικά, τα όσπρια, τα λαδερά φαγητά, τα θαλασσινά και φυσικά τα φρούτα και τα λαχανικά.\tΑξιολόγηση ελαιολάδου: Με τι κριτήρια να το επιλέγουμε\nΤο ελαιόλαδο, το χαρακτηριζόμενο "υγρό χρυσάφι" κατά τον Όμηρο ήταν γνωστό από την αρχαιότητα ότι αποτελεί εξαιρετική πηγή θρεπτικών συστατικών για τον άνθρωπο. Ποια είναι όμως η διατροφική αξία του ελαιολάδου και πώς αξιολογείται; Ποιες κατηγορίες ελαιολάδου υπάρχουν; Με ποια κριτήρια πρέπει να αγοράζουμε το ελαιόλαδο; Παρακάτω παρουσιάζονται όλα όσα θα πρέπει να γνωρίζετε και αφορούν το ελαιόλαδο.\tΦυτικές ίνες\nΟι φυτικές ίνες αποτελούν ένα σημαντικό εργαλείο για την ομαλή λειτουργία του εντέρου.\t| Εγγραφές 1 έως 4 από 8 |